Empat hari berturut-turut pemberian vaksin rekod angka lebih 300,000

Program Imunisasi Covid-19 Kebangsaan (PICK) bukan sahaja merekodkan pemberian vaksin harian tertinggi semalam, tetapi juga mencatatkan hari keempat berturut-turut melepasi angka 300,000 dos sehari.

Menteri Kesihatan Datuk Seri Dr Adham Baba berkata pada 5 Julai lalu negara mencatatkan pemberian dos harian sebanyak 313,761 dos; 6 Julai (340,043 dos); 7 Julai (375,842 dos); dan 8 Julai (376,909 dos).

Peningkatan kapasiti harian itu juga membolehkan Malaysia mencatatkan pemberian lebih 1.4 juta dos vaksin hanya dalam tempoh empat hari.

Beliau berkata dengan peningkatan itu, Malaysia kini mencatatkan rekod pemberian sebanyak 10,413,270 juta dos vaksin sejak PICK bermula pada 24 Februari lalu.

Daripada jumlah itu, katanya, kira-kira 13.6 peratus daripada hampir 23.4 juta populasi dewasa di negara ini sudah menerima dua suntikan lengkap vaksin, manakala 7,222,481 juta individu atau 30.9 peratus sudah menerima dos pertama setakat semalam.

“Jumlah pemberian vaksin Covid-19 setakat semalam berjumlah 10,413,270 dos. Bagi tempoh 24 jam lalu, sebanyak 376,909 dos diberikan semalam, iaitu yang tertinggi setakat ini,” katanya menerusi Twitter, hari ini.

Data Jawatankuasa Khas Jaminan Akses Bekalan Vaksin Covid-19 (JKJAV) menunjukkan Putrajaya mendahului kadar pemberian dos lengkap vaksin, berbanding jumlah penduduk dengan 31,580 individu atau 28.7 peratus.

Labuan pula merekodkan dengan 22,444 individu menerima dos lengkap vaksin atau 22.5 peratus daripada jumlah penduduk, Perlis (50,236 atau 19.7 peratus), Kuala Lumpur (306,469/17.3 peratus), Sarawak (443,987/15.8 peratus), Negeri Sembilan (124,506/11 peratus) dan Perak (250,922/10 peratus).

Kelantan (181,103/9.5 peratus), Pahang (162,693/9.7 peratus), Terengganu (111,661/8.9 peratus), Kedah (209,999/9.6 peratus), Melaka (85,751/9.2 peratus), Johor (326,207/8.6 peratus), Pulau Pinang 161,469/9.1 peratus), Sabah (275,179 /7.0 peratus) dan Selangor 446,583 (6.8 peratus).


Sultan Kedah gesa Kerajaan Pusat sokong projek lapangan terbang Kulim

Sultan Kedah, Sultan Sallehuddin Sultan Badlishah menggesa Kerajaan Persekutuan – Pakatan Harapan-Barisan Nasional (PH-BN) – memberi sokongan terhadap pembangunan projek Lapangan Terbang Antarabangsa Kulim (KXP) atau Kedah Aerotropolis.

Titah baginda, sokongan bagi pelaksanaan pembangunan projek KXP itu demi manfaat menyeluruh kepada negara khususnya untuk merancakkan pembangunan ekonomi Kedah dan wilayah utara tanah air.

“Pada 24 Februari, Perdana Menteri (Datuk Seri Anwar Ibrahim) membentangkan Belanjawan 2023 di Parlimen. Berdasarkan kepada pembentangan tersebut, cadangan pembangunan KXP yang menjadi salah satu projek berimpak tinggi negeri tidak diberi keutamaan.

“Beta berpandangan projek KXP wajar diberi pertimbangan,” titah baginda pada Istiadat Perasmian Pembukaan Sidang Dewan Undangan Negeri (DUN) Kedah yang ke-14 di Wisma Darul Aman, di Alor Setar, hari ini (Ahad, 12 Mac 2023).

Sultan Sallehuddin bertitah, perancangan untuk membangunkan projek KXP bermula sejak 2013 selain sebanyak lima kajian kebolehlaksanaan dijalankan setakat ini.

“Berdasarkan kajian-kajian itu, pembangunan KXP bakal menjadi pemangkin perubahan ekonomi Kedah dan berfungsi sebagai pelengkap kepada lapangan terbang sedia ada di utara tanah air melalui penyediaan perkhidmatan kargo yang lebih komprehensif dan disokong pembangunan hab penyelenggaraan, pembaikan dan kendalian atau operasi (MRO),” titah baginda.

Baginda bertitah, projek KXP yang dilaksanakan secara inisiatif pembiayaan swasta (PFI) adalah berperanan sebagai pemboleh kepada keseluruhan pembangunan Kedah Aerotropolis yang turut merangkumi komponen lain seperti Logistik Sidam, Hab Aeroangkasa dan Pembuatan, Pusat Bisnes dan pembangunan Bandar Lapangan Terbang.

Sultan Kedah bertitah, baginda turut mengingatkan agar semua pemimpin di pihak kerajaan negeri dan Kerajaan Persekutuan berkhidmat secara profesional termasuk fokus terhadap penyelesaian isu dan permasalahan rakyat.

“Beta percaya peri pentingnya keharmonian hubungan di antara kerajaan negeri dan Kerajaan Persekutuan. Ini adalah agar fokus kerajaan terhadap penyelesaian isu dan permasalahan rakyat tidak terjejas.

“Negara, negeri dan rakyat memerlukan kestabilan politik untuk memperoleh manfaat melalui pembangunan projek ekonomi dan program kesejahteraan rakyat yang dirancang. Tanpa gandingan yang harmoni di antara keduanya, rakyat pasti akan menerima kesannya,” titah baginda.

Sultan Sallehuddin bertitah, berpolitik secara berlebihan perlu dielakkan dan sentiasa berusaha menjaga hubungan di antara satu sama lain khususnya antara kerajaan negeri dan Kerajaan Persekutuan.

“Hubungan antara kerajaan negeri dan Kerajaan Persekutuan bukan hanya perlu dijaga malah perlu ditunjukkan bahawa ia dijaga. Beta berharap tahap profesionalisme yang tinggi di antara kerajaan negeri dan Kerajaan Persekutuan,” titah baginda.

Anwar ketika membentangkan bajet itu berkata cadangan pembinaan KXP tidak boleh dipertimbangkan dalam keadaan semasa, tetapi pada masa sama mengumumkan menaik taraf Lapangan Terbang Antarabangsa Antarabangsa Pulau Pinang dan Lapangan Terbang Sultan Abdul Aziz Shah (LTSAAS).

Difahamkan, pembinaan KXP jika dibenarkan akan menjejaskan Pulau Pinang yang kini ditadbir DAP, parti gabungan dalam Pakatan Harapan.


PRU-15: Radzi Jidin tolak khabar angin tanding Parlimen Putrajaya

Menteri Pendidikan Kanan Datuk Dr Radzi Jidin menolak khabar angin yang mengatakan beliau akan bertanding di kawasan Parlimen Putrajaya berikutan kerap hadir dalam pelbagai program di Pusat Pentadbiran Kerajaan Persekutuan sejak kebelakangan ini.

Radzi yang bertanding di kawasan Parlimen Ketereh di Kelantan pada Pilihan Raya Umum Ke-15 (PRU-14) berkata kehadirannya pada program itu adalah bagi memenuhi jemputan kerana ia dianjurkan Kementerian Pendidikan (KPM).

Beliau yang juga Naib Presiden Bersatu itu berkata Putrajaya dipilih sebagai lokasi bagi setiap program bagi memudahkan pergerakan logistik dari KPM dan menjimatkan masa.

“Ia (program KPM) diadakan di Putrajaya sebab banyak sangat program dan kita perlu cari lokasi dekat (KPM), mudahkan pergerakan. Itu penting.

“Dalam bulan ini (Ogos) hingga September, hampir hari-hari akan ada program atau pelancaran perkara baharu bagi mengisi slot ‘Bersama Semarakkan Transformasi Pendidikan’,” katanya pada sidang media selepas melancarkan platform pembelajaran digital KPM Digital Educational Learning Initiative Malaysia (DELIMA): Agenda Digital Kita di sini hari ini.

Sepanjang minggu lepas, Radzi telah menghadiri beberapa majlis di Putrajaya antaranya Kejohanan Bola Tampar Amatur di Sekolah Menengah Kebangsaan (SMK) Presint 16 (1) pada 7 Ogos; Showcase Transformasi Pendidikan di Pusat Beli Belah Alamanda (13 Ogos); dan program Sekolahku Sejahtera: Sepakat dan Selamat di SMK Putrajaya 14 (1) (18 Ogos).

Beliau juga hadir pada Majlis Transformasi Pendidikan Pemerkasaan Teknologi Informasi dan Komunikasi (ICT) di SMK Presint 18 (1) (20 Ogos); dan hari ini pelancaran DELIMA KPM di SMK Putrajaya Presint 8 (1).

Timbul desas-desus Radzi sedang ‘mengintai’ kerusi Parlimen Putrajaya pada PRU-15 selepas tewas pada PRU-14 di tangan penyandang kerusi Parlimen Ketereh Tan Seri Annuar Musa.

Parlimen Putrajaya disandang Datuk Seri Tengku Adnan Tengku Mansor yang memegang kerusi itu selama empat penggal.


Zahid buat sogokan semasa umum peruntukan di Terengganu: Khairy

Tindakan Presiden UMNO Datuk Seri Ahmad Zahid Hamidi mengumumkan pemberian wang tunai semasa dalam program di Terengganu adalah satu sogokan, kata Khairy Jamaluddin Abu Bakar.

Bekas Ahli Parlimen Rembau itu mendakwa Zahid sudah membuat satu sogokan secara terang-terangan semasa pengumuman geran kepada golongan belia di Terengganu pada Jumaat lalu.

“Bawah Akta Pencegahan Rasuah, sogokan pada bila-bila waktu tidak dibenarkan…dan ini (pengumuman Zahid) adalah sogokan.

“Saya tidak ada keyakinan ia akan disiasat,” katanya semasa podcast Keluar Sekejap pada Sabtu.

Terdahulu, Zahid mengumumkan geran berjumlah RM100,000 kepada Persatuan Belia Gabungan Lembaga Kemajuan Terengganu Tengah (Ketengah) selain peruntukan sebanyak RM250,000 untuk Majlis Belia Malaysia Terengganu.

Turut diumumkan peruntukan sebanyak RM200,000 bagi persatuan permotoran di negeri itu.

Zahid berkata, jumlah itu mungkin bertambah bergantung kepada prestasi golongan itu dalam pilihan raya negeri (PRN) pada 12 Ogos ini.

Beliau yang juga Menteri Kemajuan Desa dan Wilayah mengumumkan perkara itu ketika berucap pada Majlis Perasmian Himpunan Belia Lestari Generasi Unggul (LesGU) sempena program Sentuhan Kasih Desa di Bandar Al Muktafi Billah Shah, Dungun Terengganu.

Dalam pada itu, bekas Naib Ketua Pemuda UMNO, Shahril Sufian Hamdan turut senada dengan Khairy dengan menyifatkan tindakan Zahid sebagai satu kesalahan.

“Dia (Zahid) bercakap khusus untuk belia Terengganu. Cakap akan tambah syaratnya kena undi PH (Pakatan Harapan), BN (Barisan Nasional)…mungkin dari segi teknikal boleh bercakap sebegini kalau belum penamaan calon, saya pun tidak pasti.

“Benda ni memang tak betul, terpulang kepada penyokong PH-BN sama ada mahu biarkan,” katanya lagi.


Lantik TPM ada 47 kes, tapi PMX pertahan kerajaan bebas penyakau

Perdana Menteri, Datuk Seri Anwar Ibrahim sekali lagi mengulang bahawa kerajaan yang diterajuinya kini bebas ‘penyakau’ wang rakyat.

Menurutnya, ia berdasarkan pemeriksaan dan pengesahan yang dilakukan beberapa agensi penguatkuasaan termasuk badan kawal-selia kewangan negara.

“Saya dapat pemberitahuan baik daripada Suruhanjaya Pencegahan Rasuah Malaysia (SPRM), polis (Jabatan Siasatan) Jenayah Komersil, Lembaga Hasil Dalam Negeri (LHDN) dan Bank Negara.

“Alhamdulillah setakat lapan bulan ini (pembentukan kerajaan campuran), nampak terkawal. Terima kasih atas sokongan dan kerjasama,” katanya.

Beliau berkata demikian ketika berucap pada sesi dialog Temu Anwar Selangor X Belia P-Hailing di Laman MBPJ, Petaling Jaya, hari ini, lapor BH.

Sebelum ini, Anwar ketika Pelancaran Jentera Perpaduan Negeri Pulau Pinang memaklumkan menteri yang dilantik di bawah kerajaan perpaduan kekal bersih dan bebas daripada rasuah.

Katanya, sejak lapan bulan menerajui kerajaan beliau turut mengarahkan SPRM untuk memeriksa semua menteri dan tiada satu pun ada kes rasuah membabitkan Kabinetnya.

Pada 10 April lalu, media melaporkan Zahid Hamidi yang juga Presiden UMNO selesai membela diri terhadap 47 pertuduhan membabitkan 12 kes pecah amanah, lapan kes rasuah dan 27 kes pengubahan wang haram dana Yayasan Akalbudi yang diasaskannya pada Ogos tahun lalu.

Pada masa sama, Ahmad Zahid dilapor mengemukakan representasi kepada Peguam Negara dengan menyertakan fakta dan bukti baharu bagi menggugurkan 47 tuduhan kes yang dihadapinya itu.

Sementara itu, dalam ucapan sama Anwar memohon agar individu yang hanya pandai bercakap tetapi tidak melakukan sesuatu sewaktu berkuasa dalam kerajaan ditolak.

Beliau percaya anak muda dalam industri P-hailing waras dalam menentukan hala tuju mereka dengan memilih pemimpin yang benar-benar bersih dan benar-benar menjalankan amanah.

“Sudah berapa lama saya keluar masuk penjara? Dekat 10 tahun setengah. Kalau nak ugut, saya tak termakan. Kalau nak beli, saya tak termakan. Kita kena ada tanggungjawab.

“Jadi dengar boleh (tohmanah dan fitnah) dan nilai.Kita bukan bodoh, ada pendidikan.

“Yang ada (bekerja) dalam (industri) P-hailing, ada (latar belakang pendidikan) Tingkatan 5, Tingkatan 6, diploma dan ijazah. (Sebaliknya) Orang yang bercakap politik adu-domba ini adalah semuanya bodoh,” katanya.


Indonesia jangka kes harian cecah 40,000, minta bantuan negara luar

Ketika Indonesia mencatatkan rekod harian baharu jangkitan dan kematian disebabkan Covid-19 semalam, pemerintah republik itu sudah membuat persediaan bagi berdepan senario terburuk dan malapetaka susulan jangkaan bahawa virus Covid-19 boleh menjangkiti sehingga 40,000 rakyatnya sehari.

Menteri Penyelaras Pemberlakukan Pembatasan Kegiatan Masyarakat Darurat (PPKM Darurat) Luhut Pandjaitan yang mengesahkan perkara itu turut memaklumkan antara persediaan dilakukan termasuk meminta bantuan negara luar, seperti China dan Singapura.

Memetik laporan Channel NewsAsia, Luhut berkata pemerintah juga membuat persediaan dari segi perubatan, bekalan oksigen dan kemampuan hospital bagi mengendalikan pesakit Covid-19.

Beliau berkata selain itu Angkatan Tentera Republik Indonesia (TNI) dan polis juga sudah diarah menyiapkan hospital mereka di Jakarta dan Surabaya.

“Jadi kami telah mengumpulkan semua kekuatan kami. Tidak ada yang harus meremehkannya, bahawa Indonesia tidak dapat menyelesaikan masalah, sejauh yang kita mampu.

“Semalam Indonesia mencatatkan peningkatan kes sebanyak 31,189 berbanding 29,000 kes dua hari lalu. Jumlah kes harian dijangka boleh mencecah sehingga 40,000 atau lebih.

“Oleh itu, pihak kami telah membuat persiapan untuk menghadapi situasi itu, dari segi perubatan, oksigen dan hospital. Kami turut meminta bantuan dari negara luar seperti China dan Singapura,” katanya.

Indonesia yang kini merekodkan 2.3 juta kes setakat pagi semalam, sedang berdepan gelombang kedua yang bakal menjadi ‘tsunami Covid-19’ sebagaimana berlaku di India, jika tidak ditangani segera, khususnya membabitkan penduduk negara itu.

Minggu lalu media melaporkan beberapa hospital di republik itu, terutama di ibu negara, Jakarta, kehabisan stok bekalan oksigen. Harga oksigen di pasaran tempatan juga melambung apabila penduduk mula membuat pembelian panik.

Sebuah hospital di Yogjakarta pula memaklumkan dalam tempoh dua hari 63 pesakit mereka meninggal dunia akibat kekurangan bekalan oksigen.

Luhut yang juga Menteri Penyelaras Hal Ehwal Maritim dan Pelaburan Indonesia mengakui terdapat isu kekurangan stok oksigen tetapi beliau memaklumkan bahawa pihaknya telah menerima tangki ISO baharu dari beberapa tempat di Indonesia seperti Morowali, Cilegon dan Batam.

“Kami juga telah memesan 10,000 stok oksigen dari Singapura dan sudah sampai dengan pesawat Hercules. Pihak kami juga akan memesan dari tempat lain jika stok masih berkurangan,” katanya sambil menjelaskan bekalan gas itu akan mencukupi walaupun kes baharu mencecah sehingga 50,000 sehari.

Mungkin paling teruk 60,000 atau 70,000 kes sehari. Tetapi pihak kami tidak mengharapkan itu akan terjadi, katanya.

Menurutnya sebuah hospital sementara bagi merawat pesakit Covid-19 akan mula beroperasi mulai Khamis ini, di Jakarta Timur.

Sebelum ini, pemerintah Indonesia menguatkuasakan PPKM Darurat mulai 3 Julai lalu hingga 20 Julai depan dengan mengetatkan lagi protokol kesihatan di Pulau Jawa dan Bali, selain menyekat kemasukan pengembara asing. – Agensi.


Ringgit terus lemah berbanding dolar AS, tapi bursa kekal positif

Ringgit terus mencatat penyusutan berbanding dolar Amerika Syarikat (AS) ketika sesi urus niaga pagi ini (26 Ogos 2022) kerana kurang pemangkin, namun Brusa Malaysia pula menunjukkan prestasi positif.

Pada jam 9.22 pagi tadi, ringgit berada pada paras 4.4730/4760 berbanding dolar AS pada penutupan Khamis iaitu 4.4700/4730, sementara indeks penanda aras FTSE Bursa Malaysia KLCI (FBM KLCI) meningkat sebanyak 2.29 mata untuk mencapai paras 1,497.78 daripada penutupan urus niaga Khamis 1,495.49.

Peniaga ActivTrades Dyogenes Rodrigues Diniz berkata selepas pergerakan secara menaik yang panjang bermula sejak Mac, dolar AS dijangka boleh kembali lemah menjelang ucapan oleh pengerusi Rizab Persekutuan (Fed) Amerika Syarikat, Jerome Powell di Jackson Hole lewat hari ini.

Beliau berkata pasaran agak bimbang menantikan ulasan daripada Powell kerana terdapatnya beberapa perselisihan pendapat dalam kalangan pengarah Fed mengenai saiz kenaikan kadar faedah seterusnya, yang akan diumumkan pada mesyuarat akan datang pada bulan September.

“Bergantung pada mesej yang disampaikan Powell, dolar AS/ringgit boleh jatuh serendah 4.4230 dan 4.3600 dalam masa beberapa minggu,” kata Diniz dalam nota hari ini, menurut Bernama.

Sementara itu, ringgit diniagakan lebih tinggi berbanding sekumpulan mata wang utama.

Mata wang tempatan menambah nilai berbanding euro kepada 4.4582/4612 daripada penutup Khamis pada 4.4673/4703 dan agak tinggi berbanding dolar Singapura pada 3.2171/2197 daripada 3.2174/2201 sebelumnya.

Ringgit turut meningkat berbanding pound Britain kepada 5.2862/2897 daripada 5.2902/2938 semalam dan meningkat berbanding yen Jepun kepada 3.2736/2760 daripada 3.2750/2774 pada Khamis.

Sementara itu, Bursa Malaysia dibuka 0.15 peratus lebih tinggi hari ini, dirangsang oleh sentimen yang bertambah baik, menyaksikan indeks penanda aras itu kembali melepasi paras 1,500, kata seorang peniaga.

Indeks utama itu memulakan dagangan pagi ini 0.89 mata lebih kukuh pada 1,496.38.

Bagi pergerakan harga di pasaran secara meluas, kaunter untung mengatasi kaunter rugi 190 berbalas 188, manakala 250 kaunter tidak berubah, 1,731 tidak diniagakan dan 35 yang lain digantung.

Jumlah dagangan adalah sebanyak 273.54 juta unit bernilai RM163.66 juta.

Menurut Naib Presiden Penyelidikan Ekuiti Rakuten Trade Thong Pak Leng, sentimen kenaikan harga pada sesi pembukaan hari ini disokong lagi oleh beberapa laporan pendapatan positif semalam, justeru, indeks komposit dijangka bergerak dalam julat 1,500-1,515.

“Minat belian akan tertumpu kepada saham berkaitan perbankan dan teknologi hari ini,” katanya.

Beliau menambah Wall Street ditutup pada paras tertinggi seharian semalaman, menjelang ucapan Pengerusi Rizab Persekutuan Amerika Syarikat Jerome Powell di Jackson Hole lewat hari ini.


Payudara bengkak selepas suntikan Pfizer, bukan membesar: Laporan

Kementerian Kesihatan New Zealand menolak dakwaan mengatakan suntikan vaksin Covid-19 Pfizer menyebabkan payudara seseorang menjadi semakin besar.

Ramai wanita terutama gadis memuat naik dakwaan di media sosial mengatakan payudara dan kelenjar limfa mereka membesar setelah menerima suntikan itu sehingga mereka menjuluki kesannya sebagai ‘Pfizer boob job’.

Namun jurucakap kementerian itu berkata Lembaga Keselamatan Ubat-ubatan dan Peralatan Perubatan New Zealand (MedSafe) memaklumkan tidak ada laporan mengatakan payudara penerima suntikan itu membesar dan setakat yang diketahui ianya bukan kesan daripada vaksin.

Bagaimanapun pengguna TikTok Elle Marshall adalah antara beberapa pengguna media sosial yang mendakwa payudara mereka membesar selepas menerima suntikan vaksin Pfizer.

Menerusi video TikToknya yang ditonton hampir dua juta kali, Marshall mendakwa ukuran payudaranya membesar daripada A kepada C.

“Saya rasa seperti payudara saya membesar kerana Pfizer atau saya hanya berhalusinasi,” katanya. Sementara yang lain turut mengatakan daripada pengalaman dialami, Pfizer menyebabkan payudara mereka membesar.

Menurut Jabatan Kesihatan Australia pembengkakan kelenjar limfa adalah kesan sampingan yang jarang berlaku akibat suntikan vaksin.

Di Amerika Syarikat (AS) di mana program vaksinasi dijalankan lebih awal daripada di Australia, doktor melaporkan lebih ramai wanita membuat janji temu untuk ujian x-ray bagi mengenal pasti perubahan pada tisu payudara, setelah menerima suntikan vaksin.

Pengarah Pusat Penjagaan Payudara Universiti California San Francisco, Dr Laura Esserman berkata wanita keliru apabila menyangka perubahan pada kelenjar limfa selepas menerima suntikan vaksin sebagai tanda barah.

“Saya pasti ratusan ribu wanita akan mengalami keadaan ini,” katanya kepada ABC7 Chicago.

Satu kajian yang diterbitkan oleh Persatuan Radiologi Amerika Utara baru-baru ini menyimpulkan limfadenopati atau keadaan di mana terjadi pembengkakan atau pembesaran pada kelenjar limfa disebabkan vaksinasi adalah kesan sampingan.

Walaupun tidak jelas berapa lama pembengkakan pada kelenjar limfa itu akan hilang, ia sebenarnya hanyalah kesan sementara.

Di Australia, wanita berusia 50 tahun ke atas yang kerap memerlukan mamogram dinasihatkan supaya sama ada menjalani ujian itu terlebih dahulu atau menangguhkannya sehingga enam minggu selepas mengambil suntikan vaksin, bagi mengelakkan sebarang kekeliruan.

Pembengkakan biasanya berlaku apabila suntikan yang dibuat di atas bahagian lengan menjadi aktif, Ini menunjukkan tubuh badan penerima sedang menyediakan imun pelindung untuk tindak balas, menurut The Conversation – sebuah agensi media bukan berasaskan keuntungan dalam terbitan mereka yang ditulis oleh pakar dan profesional bidang perubatan.

Kolej Radiologi Diraja Australia dan New Zealand melaporkan pembengkakan seperti itu tidak berlaku dalam kalangan wanita yang menerima suntikan vaksin AstraZeneca.

Pembengkakan dilaporkan di AS membabitkan vaksin Moderna yang kini sedang menunggu kelulusan Pentadbiran Perakatan Terapi Australia. – Agensi


Waktu siang saya teliti data ekonomi, kata Rafizi

Rafizi Ramli memberitahu kepada orang ramai pada waktu siang beliau meneliti data ekonomi tetapi pada malam pula terpaksa mencari jawapan kepada kritikan pihak lawan.

Menteri Ekonomi itu yang sentiasa berdepan kritikan jolokan ‘pakar formula’ daripada orang ramai memberi penjelasan berhubung peranannya dalam kerajaan campuran yang terdapat UMNO di dalamnya ketika ini.

Waktu siang saya dihabiskan meneliti data ekonomi terkini, berunding dengan pemegang taruh berbeza dan merangka penyelesaian kepada masalah struktur.

“Waktu malam pula saya kena berhadapan dengan tuduhan dari walaun PN bahawa Kerajaan Perpaduan tak buat apa dan tiada hala tuju ekonomi,” ciap beliau di Twitter.

Rafizi menjadi bahan kritikan dan cemuhan orang ramai kerana semasa berkempen dalam pilihan raya sebelum ini sentiasa mengeluarkan formula dan tawaran untuk menyelesaikan masalah dihadapi rakyat, antaranya berkait isu kos sara hidup dan pendapatan isu rumah rakyat.

Bagaimanapun, selepas dilantik menjadi menteri, prestasi Rafizi menjadi persoalan kerana rakyat sebaliknya kini berdepan dengan keadaan lebih buruk dengan kos harga barang yang naik dan gaji pula tidak naik.

Sementara itu, Timbalan Presiden PKR itu sekali lagi menolak tuduhan pembangkang kononnya ekonomi Malaysia terus merosot.

Beliau menegaskan berdasarkan data terkini dakwaan yang dibuat oleh pemimpin Perikatan Nasional (PN) ternyata salah.

Menurutnya, sejak Kerajaan Perpaduan mengambil alih pertumbuhan ekonomi negara merekodkan pertumbuhan sebanyak 5.6 peratus pada suku pertama 2023.

Angka tersebut lebih baik berbanding dengan jiran-jiran seperti Indonesia (5%), China (4.5%), dan Vietnam (3.3%).

Beliau turut menolak dakwaan kononnya tiada sebarang pelan dilakukan bagi memperbaiki ekonomi negara sedangkan pelbagai rancangan telah diumumkan oleh kerajaan.

Ini termasuk Inisiatif Pendapatan Rakyat (IPR), Inisiatif Kemudahan Rakyat (IKR) dan Pelan Hala Tuju Peralihan Tenaga yang kini sedang dimuktamadkan.

“Saya akan menumpukan seterusnya usaha untuk menaikkan gaji rakyat menerusi dasar gaji progresif supaya kita boleh terus membantu rakyat menangani kos sara hidup.

“Dasar gaji progresif akan ada cabarannya tetapi kalau kita ada niat baik untuk bantu rakyat dengan rancangan yang tepat, kita mampu laksanakannya,” kata Rafizi lagi.


86.9 peratus populasi remaja di Malaysia lengkap vaksinasi

Sebanyak 2,735,048 individu atau 86.9 peratus populasi remaja berusia 12 hingga 17 tahun di negara ini lengkap menerima suntikan vaksin Covid-19, setakat 11.59 malam tadi.

Berdasarkan data Kementerian Kesihatan menerusi laman CovidNOW, sebanyak 2,839,145 individu atau 90.2 peratus golongan itu menerima sekurang-kurangnya satu dos vaksin, lapor Bernama.

Bagi populasi dewasa pula, sebanyak 22,758,472 individu atau 97.2 peratus telah melengkapkan

vaksinasi manakala 23,078,880 atau 98.6 peratus menerima sekurang-kurangnya satu dos vaksin Covid-19.

Sementara itu, bagi vaksinasi harian sebanyak 123,868 dos vaksin diberikan semalam membabitkan 3,930 dos pertama, 6,613 dos lengkap serta 113,325 dos penggalak.

Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 54,748,772 dos.


Dua wartawan antara 34 maut dalam dua nahas berasingan di Turki

Sekurang-kurangnya 34 orang terbunuh dan berpuluh-puluh cedera dalam dua kemalangan jalan raya berasingan pada Sabtu (20 Ogos), masing-masing di tempat di mana perlanggaran telah berlaku tidak lama sebelumnya, lapor media tempatan.

Nahas pertama membabitkan bas dan ambulans mengorbankan 16 orang dan mencederakan 31 lagi di lebuh raya di wilayah Gaziantep, kata pegawai tempatan.

Gabenor Davut Gul berkata sebelum ini kemalangan itu melibatkan “bas, pasukan kecemasan dan ambulans” di laluan antara ibu kota wilayah Gaziantep dan Nizip.

Agensi berita DHA berkata sebuah bas penumpang telah merempuh ambulans, sebuah trak bomba dan sebuah kenderaan yang membawa wartawan di lokasi nahas sebelumnya.

Tiga anggota paramedik, tiga anggota bomba dan dua wartawan dari agensi berita Ilhas Turki adalah antara yang terbunuh, lapor media tempatan.

Gambar di DHA menunjukkan bahagian belakang ambulans tercabut dan bas rosak teruk.

Pihak berkuasa kini menyoal pemandu bas itu untuk cuba memastikan apa yang berlaku, lapor DHA.

Pendakwa raya sedang menyiasat kemalangan maut kedua beberapa jam lebih awal, yang juga berlaku ketika perkhidmatan kecemasan sedang menangani kejadian awal di lokasi nahas itu.

Dalam kejadian itu, sekurang-kurangnya 19 orang terbunuh dan hampir 30 cedera selepas seorang pemandu trak merempuh pejalan kaki di Derik, di wilayah Mardin, tulis Menteri Kesihatan Fahrettin Koca di Twitter.

Kemalangan di Derik di wilayah Mardin “berlaku selepaslori terbabit mengalami kerosakan brek, sebelum merempuh orang ramai”, tulis Koca.

26 lagi cedera, enam daripadanya parah, tambahnya.

Media Turki berkongsi rakaman seorang pemandu hilang kawalan ke atas traknya, kemudian merempuh kenderaan dan pejalan kaki ketika mereka cuba melarikan diri.

Agensi media rasmi Turki, Anadolu melaporkan kemalangan yang melibatkan tiga kenderaan berlaku di lokasi yang sama tidak lama sebelum itu. Anggota kecemasan sudah berada di tempat kejadian apabila lori itu merempuh orang ramai.

Menteri Kehakiman Bekir Bozdag mengumumkan di Twitter bahawa pihak pendakwa telah membuka dua siasatan ke atas kemalangan itu.

“Semua sumber digerakkan,” tulisnya di Twitter, sambil mengucapkan takziah kepada mereka yang kehilangan ahli keluarga.

Presiden Recep Tayyip Erdogan telah menghantar Menteri Dalam Negeri Suleyman Soylu ke lokasi kemalangan. – Agensi


Vaksin tidak ada magnet atau mikrocip

Tular semula video yang mengaitkan badan lekat magnet atau besi selepas diberi vaksin. video itu sudah berlegar sejak bulan Mei lepas lagi.
Kajian telah dinyatakan dalam webiste Fullfact bahawa, kejadian magnet atau besi yang melekat kepada badan itu adalah tidak berkaitan dengan vaksin.

1. Vaksin tidak mengandungi magnet. Dengan jumlah 0.3 – 0.5 mls itupun terlalu sedikit untuk mensabitkan vaksin dengan aruhan magnet dalam badan.

2. Saya yang terlibat di Pusat Pemberian Vaksin meneliti sendiri dalam botol itu jernih sahaja. Tiada pun bendasing yang dicampur. Andai kata tak nampak besi atau mikrocip bermagnet, kononnya ia bahan surih sekalipun, saya sudah uji dengan magnet, tak melekat!

2. Bahkan dakwaan yang mengatakan vaksin dimasukkan mikrocip pun mengarut. Dah banyak kali pakar-pakar isu nano teknologi berikan penjelasan bahawa bahan seperti itu belum dicipta lagi teknologi buat masa ini.

Kos terlalu tinggi dan amat sukar sehingga ingin mencipta bahan bermagnet sehingga tidak nampak di mata kasar. Mikrocip yang terkecil setakat ini pun boleh nampak seperti pasir halus.

Berikut adalah Pakar Nano-technology, Prof Dr Mohd Hanif Yaacob menerangkan berkaitan teknologi nano dan mikrochip: https://fb.watch/3DmHeWVe5O/

3. Terdapat segelintir manusia dalam dunia mempunyai keistimewaan luar biasa boleh melekat apa sahaja objek di badan mereka. Namanya magnetism.

Ianya satu perkara biasa dan tidak membahayakan. Human Magnetism itu tiada kaitan dengan vaksin pun. Masyarakat boleh layari sendiri kejadian seperti ini sejak sekian lama. Boleh buat carian Human Magnetism.

4. Terdapat juga kumpulan yang cenderung kepada teori konspirasi cuba membuat manipulasi video bahawa badan penerima vaksin bermagnet. Mereka berbuat demikian semata-mata ingin membuktikan teori karut mereka selama ini.

Bagi masyarakat yang tidak tahu asas sains akan mudah terpedaya. Akhirnya mengurangkan keyakinan mereka terhadap vaksin. Sedangkan vaksin telah pun diberikan seluruh dunia jutaan dos.

Matlamat ingin keluar dari pandemik Covid-19 ini terbantut dengan sebaran video yang tidak mendatangkan faedah. Semoga kita tidak mudah terpengaruh dan ditipu.

Dr Suhazeli Abdullah
Pakar Perubatan Keluarga


Pernyataan saksi kes Zahid kata saya terima RM1.3 juta adalah palsu: Muhyiddin

Bekas Perdana Menteri Tan Sri Muhyiddin Yassin menyifatkan keterangan mahkamah hari ini yang mendakwa kononnya beliau turut menerima wang tunai RM1.3 juta daripada syarikat Ultra Kirana Sdn Bhd (UKSB), adalah pernyataan palsu.

Beliau menjelaskan demikian dalam satu kenyataan bagi mengulas keterangan bekas Pengurus Pentadbiran UKSB, David Tan Siong Sun, 47, pada perbicaraan kes rasuah bekas Timbalan Perdana Menteri, Datuk Seri Ahmad Zahid Hamidi di Mahkamah Tinggi Shah Alam hari ini.

“Saya dimaklumkan tentang keterangan mahkamah yang diberikan pengurus pentadbiran syarikat UKSB yang terlibat dalam kes sogokan Zahid.

“Kononnya, syarikat tersebut telah memberikan wang tunai sebanyak RM1.3 juta kepada saya di antara Jun dan Ogos 2018. Ini memberikan gambaran saya juga menerima sogokan.

“Pernyataan ini adalah palsu. Saya dengan tegasnya menafikan pernyataan tersebut,” katanya.

Muhyiddin menjelaskan pada masa itu beliau menjalani pembedahan kanser dan mengambil cuti selama beberapa bulan untuk rawatan lanjut.

“Tugasan saya sebagai Menteri Dalam Negeri telah diambil alih oleh Perdana Menteri (ketika itu) Tun Dr Mahathir Mohamad dan mendapat liputan meluas media massa,” katanya.

“Malahan pada tarikh tertentu yang dinyatakan oleh saksi kononnya saya telah menerima sogokon wang tunai, saya sebenarnya sedang menjalani rawatan di sebuah hospital di luar negara.

“Adalah mustahil bagi saya menerima sebarang sogokan wang tunai daripada sesiapa dalam keadaan itu. Dakwaan tersebut ternyata tidak berasas,” tambah beliau.

Sehubungan itu, Muhyiddin menyatakan bahawa beliau tidak pernah menerima, secara langsung atau tidak langsung, sebarang wang daripada David Tan, saksi dari UKSB, pengarahnya ataupun pemegang sahamnya.

“Saya juga tidak pernah disoal atau disiasat oleh pihak berkuasa berkenaan dengan tohmahan ini.

“Adalah diharapkan pihak pendakwaan akan menjelaskan perkara ini supaya tidak menimbulkan fitnah buruk terhadap saya sedangkan saya tegas menentang rasuah.

“Saya juga bersedia untuk disiasat oleh SPRM berhubung dakwaan ini,” katanya.

Terdahulu dalam perbicaraan hari ini, David Tan mendakwa lima lagi ahli politik yang menerima dana daripada UKSB ialah Khairy Jamaluddin; Datuk Seri Reezal Merican Naina Merican; Datuk Seri Hishammuddin Hussein; Datuk Seri Mohd Shafie Apdal; dan Datuk Seri Anifah Aman.

Saksi pendakwaan ke-17 itu berkata:

“Saya setuju projek UKSB di bawah Kementerian Dalam Negeri (KDN) dan sumbangan diserahkan untuk kerajaan pada masa itu. Muhyiddin adalah Menteri Dalam Negeri selepas Ahmad Zahid pegang jawatan berkenaan.”

Pada 12 Julai 2018 Setiausaha Akhbar Muhyiddin, Hafiz Abd Halim dalam satu kenyataan media memaklumkan bekas Perdana Menteri itu selamat menjalani pembedahan membuang ketumbuhan pada pankreas dan berada dalam keadaan stabil.

“Beliau akan mengambil cuti untuk mendapat rawatan susulan bermula hari ini (12 Julai 2018) dan dijangka akan kembali bertugas sebulan lagi.

“Sementara ketiadaan beliau, Perdana Menteri, Tun Dr Mahathir Mohamad, akan menjalankan tugas sebagai Menteri Dalam Negeri,” kata Hafiz.

Zahid, 69, kini berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Warga emas rugi lebih ½ juta ringgit

Seorang pesara di Johor Bahru kerugian lebih setengah juta ringgit apabila tertipu dengan sindiket ‘Macau Scam’ yang menyamar pegawai polis, kata Ketua Polis Johor Datuk Kamarul Zaman Mamat.

Dalam kenyataan hari ini beliau berkata pesara berusia 85 tahun itu kerugian RM529,300 selepas menerima panggilan telefon daripada suspek yang memperkenalkan diri sebagai pegawai polis pada Mei lalu.

“Suspek memberitahu mangsa bahawa dia adalah suspek dalam kes pengubahan wang haram dan akaun banknya akan disiasat oleh pihak berkuasa,” katanya dalam satu kenyataan Sabtu (16 Julai).

Kamarul Zaman berkata, mangsa kemudian bersetuju untuk memindahkan semua wangnya ke akaun lain dan memberikan suspek maklumat bank dan kad ATM miliknya.

Tambahnya, mangsa menyemak akaun banknya pada Rabu (13 Julai) dan mendapati wang telah dipindahkan ke beberapa akaun tanpa pengetahuannya antara 26 Jun dan 6 Julai.

Mangsa membuat laporan polis pada Khamis (14 Julai).

Dalam kes berasingan, polis menerima laporan daripada pelajar lelaki sebuah universiti berusia 22 tahun yang mendakwa dia menjadi mangsa penipuan pekerjaan palsu dalam talian yang menjanjikan pulangan tinggi dalam tempoh singkat melalui komisen.

Kamarul Zaman berkata, mangsa terjumpa iklan pekerjaan melalui media sosial menggunakan platform e-dagang terkenal.

“Dia kemudian mengklik pautan dan berkomunikasi dengan suspek berhubung pekerjaan itu. Mangsa yakin dia hanya perlu mengeluarkan modal dengan membeli barang tertentu dan wangnya akan dibayar balik dengan komisen 10 peratus,” katanya.

Tergoda dengan tawaran itu, mangsa telah melakukan tiga transaksi bernilai RM18,193 kepada suspek.

“Dia bagaimanapun hanya berasa tertipu selepas suspek meminta bayaran lain selepas tidak menerima bayaran balik dan komisen yang dijanjikan,” katanya sambil menambah kedua-dua kes disiasat mengikut Seksyen 420 Kanun Keseksaan.


Selepas Khairy, kini Noh pula sindir Zahid selepas tidak tercalon

Tan Sri Noh Omar nampaknya juga menyindir Presiden UMNO, Datuk Seri Ahmad Zahid Hamidi selepas namanya tidak tercalon pada Pilihan Raya Umum Ke-15 (PRU-15) kali ini.

Penyandang kerusi Parlimen Tanjung Karang itu juga terkilan dengan keputusan Zahid yang tidak meletaknya bertanding semula, ia seakan nada sama diluahkan oleh Khairy Jamaluddin Abu Bakar yang hanya diberikan kerusi tidak boleh menang pada saat akhir.

“Tak apa, saya reda. Cuma saya sedih, diterajang begitu. Tetapi benda sudah berlaku, saya tidak lari daripada perjuangan. Tetap bersama BN (Barisan Nasional),” katanya dipetik laporan Utusan Malaysia.

Khairy hampir menerima nasib hampir sama dengan Noh, namun diberikan kerusi selepas berunding dengan MIC yang memberi laluan kepadanya untuk bertanding di Sungai Buloh.

Menurut Noh lagi, keputusan penyingkirannya sebagai calon adalah sesuatu yang tidak dijangkanya sama sekali.

“Bila kita pilih calon bertanding, saya lihat Khairy Jamaluddin, Megat Zulkarnain (Datuk Megat Zulkarnain Omar Din) dan ramai lagi mampu merampas semula Selangor.

“Tetapi bila saya susun kerusi calon, rupa-rupanya kerusi saya sendiri ‘dicuri’,” katanya lagi.

Noh antara nama yang digugurkan daripada senarai calon bersama beberapa lagi menteri kabinet termasuk Tan Sri Annuar Musa dan Datuk Seri Shahidan Kassim.

Tindakan mengejutkan itu dikaitkan dengan keretakan dalam UMNO, antara Zahid dengan Perdana Menteri Sementara, Datuk Seri Ismail Sabri Yaakob.

Noh digantikan dengan Ketua Wanita Umno Tanjung Karang, Datuk Habibah Mohd Yusof.

Dalam perkembangan lain, Zahid mengesahkan Menteri Kesihatan itu sepatutnya tiada tempat pada PRU-15 ini kerana Khairy adalah ahli UMNO dalam Bahagian Rembau dan kini Ketua UMNO bahagian itu ialah Datuk Seri Mohamad Hasan.

“Beliau patut berterima kasih pada saya sebab beri peluang bertanding di Sungai Buloh,” kata Zahid berhubung calon BN Parlimen Sungai Buloh itu menurut laporan media.


Kes saman Anwar: Rayuan Khairy ditolak mahkamah

Mahkamah Rayuan menolak rayuan Khairy Jamaluddin bagi mencabar saman fitnah Datuk Seri Anwar Ibrahim terhadapnya berhubung kenyataan beliau mengenai perlakuan tidak bermoral yang difailkan 14 tahun lepas.

Panel tiga hakim yang terdiri daripada Datuk Lee Swee Seng, Datuk Darryl Goon Siew Chye dan Datuk Ghazali Cha dalam keputusan sebulat suara memutuskan bahawa tiada kesilapan boleh merayu yang memerlukan campur tangan rayuan, menurut laporan Bernama.

Goon, yang membacakan keputusan itu berkata kenyataan yang dipertikaikan oleh Khairy, dalam pilihan analogi dan kiasan dalam makna sejadi dan biasa, mampu memfitnah Anwar.

“Hakim perbicaraan yang arif telah mengambil kenyataan yang dipersoalkan dalam konteks termasuk kiasan yang digunakan dan yang merumuskan bahawa makna biasa dan sejadi bagi pernyataan yang dipersoalkan dengan implikasi dan/atau inferens, kedua-duanya mampu menjadi, dan sebenarnya, memfitnah, seperti yang dinyatakan dalam penghakiman hakim perbicaraan,” katanya.

Mengenai kuantum ganti rugi RM150,000 yang diberikan kepada Anwar, Goon berkata mahkamah tidak mendapati ganjaran itu secara nyata berlebihan dan tiada justifikasi untuk sebarang campur tangan rayuan.

“Oleh itu kami mendapati tiada merit untuk rayuan ini, dan oleh itu rayuan ditolak. Keputusan hakim Mahkamah Tinggi disahkan, “ kata Goon yang turut menganugerahkan kos sebanyak RM50,000 kepada responden (Anwar) dalam prosiding secara maya hari ini.

Sementara itu, Mahkamah Rayuan menolak rayuan Khairy untuk meminda pernyataan pembelaannya berhubung saman fitnah oleh Anwar.

“Kami mendapati tiada kesilapan yang boleh dirayu di pihak hakim perbicaraan dalam menjalankan budi bicaranya untuk tidak membenarkan permohonan perayu meminda semula pernyataan pembelaannya kerana terlalu lewat pada hari selepas perbicaraan berakhir untuk membuat pindaan,” kata hakim dan memerintahkan Khairy membayar RM10,000 kepada Anwar.

Pada 7 Mac 2008, Anwar, yang merupakan presiden PKR, menyaman Khairy, yang ketika itu Menteri Belia dan Sukan serta Naib Ketua Pemuda UMNO, kerana didakwa mengeluarkan kata-kata fitnah mengenainya semasa ceramah di Lembah Pantai pada 20 Feb tahun yang sama yang membawa kepada penyiaran klip video di portal berita.

Pada September 2017, Hakim Mahkamah Tinggi Azizul Azmi Adnan membenarkan saman Anwar terhadap Khairy dan mendapati Khairy bertanggungjawab atas fitnah dan oleh itu memerintahkan Khairy membayar RM150,000 sebagai ganti rugi am kepada Anwar.

Hakim juga menolak permohonan Khairy untuk meminda pernyataan pembelaannya dengan mengatakan bahawa kenyataannya adalah komen yang wajar.

Khairy kemudiannya memfailkan rayuan terhadap keputusan Mahkamah Tinggi tetapi pada Februari 2018, Mahkamah Rayuan telah membatalkannya selepas membenarkan permohonan Anwar.

Pada 15 Dis 2020, Mahkamah Persekutuan membenarkan rayuan Khairy agar merit kes itu didengar sepenuhnya di Mahkamah Rayuan.

Anwar diwakili peguam Datuk Seri Gopal Sri Ram manakala Tan Sri Muhammad Shafee Abdullah mewakili Khairy.


Anwar juga senada dengan Zahid, tak risau dengan ramalan kerajaan tumbang

Ramalan kerajaan campuran Pakatan Harapan (PH)-Barisan Nasional (BN) tidak dibimbangi Perdana Menteri, Datuk Seri Anwar Ibrahim.

Anwar dilihat senada dengan anak muridnya, Datuk Seri Ahmad Zahid Hamidi yang juga Timbalan Perdana Menteri dengan menyifatkan ramalan kerajaan campuran akan tumbang yang dibuat Presiden PAS, Tan Sri Abdul Hadi Awang sebagai ‘mengigau’ dan tidak mungkin akan berlaku.

“Tak apalah…itu hak dia (Abdul Hadi) untuk merancang dan mengigau,” katanya dipetik laporan BH.

Anwar terdahulu menunaikan solat Jumaat di Masjid Jamek Qaryah Serdang di Universiti Putra Malaysia (UPM), di sini.

Semalam, Presiden UMNO itu dilaporkan berkata tidak perlu ditakuti dengan ramalan dibuat Hadi tetapi menasihati jika mahu menukar kerajaan ia perlu dilakukan pada Pilihan Raya Umum (PRU) depan dan bukan sekarang.

“Ketepikanlah soal perbedaan pendapat. Kalau mahu tukar kerajaan, tukar dalam PRU depan.

“Kalau penggal yang lalu, tiga pertukaran Perdana Menteri dan Malaysia menjadi bahan ketawa seluruh dunia… jangan lakukan kerja-kerja buruk ini untuk menyusahkan rakyat sekali lagi,” katanya.

Hadi ketika membahaskan Rang Undang-Undang (RUU) Perbekalan 2023 di Parlimen Selasa lalu, yang mengingatkan pemimpin kerajaan sedia ada supaya tidak menyalahkan pembangkang sekiranya pentadbiran hari ini jatuh sekali lagi.

Hadi berkata, jika ia berlaku pemimpin dan penyokong PH tidak boleh mengatakan ia ‘tebuk atap’ sebaliknya ia berlaku akibat ‘atap bocor’.

“Kalau jatuh lagi, jangan salahkan kami. Bukan ‘tebuk atap’, tetapi ‘atapnya bocor’, ‘pintunya terbuka’ dan ‘dindingnya pecah’,” katanya


Pemuda PN lapor polis ‘pakatan jahat’ MoU mudaratkan demokrasi

Pemuda Perikatan Nasional (PN) membuat laporan polis berhubung ‘pakatan jahat’ antara pemimpin parti-parti pemerintah berkaitan Perjanjian Persefahaman Kerjasama (MoU), yang didakwa merosakkan dan memudaratkan demokrasi.

Ketua Pemuda PN Ahmad Fadhli Shaari menyifatkan perjanjian antara Pakatan Harapan (PH), Barisan Nasional (BN), Gabungan Parti Sarawak (GPS), Gabungan Rakyat Sabah (GRS), dan WARISAN itu memudaratkan kerana ia memaksa Ahli Parlimen (MP) gabungan mengundi usul dibawa kerajaan.

“Jadi hari ini kami Pemuda Perikatan Nasional datang ke balai polis Dang Wangi untuk membuat satu laporan berhubung MoU yang telah pun ditandatangani oleh parti-parti yang berada dalam kerajaan pada hari ini.

“Bagi kami MoU yang telah ditandatangani ini merupakan satu pakatan yang mencerobohi hak dan kebebasan ahli-ahli Parlimen untuk mengundi dengan adil dan bebas di dalam Parlimen.

“Dan bagi kami ia telah pun merupakan satu aktiviti yang memudaratkan demokrasi berparlimen di bawah Seksyen 124b Akta 574 dan percubaan aktiviti memudaratkan demokrasi Parlimen di bawah seksyen 124c Akta 574.

“Ia juga bersalahan dengan undang-undang Malaysia di bawah Seksyen 225b Akta 574 dan memuat seperti perjanjian yang kesan dan objektifnya adalah haram dan tidak sah melanggar Seksyen 24 dan 25 Akta Kontrak 1950 yang merosakkan dan memudaratkan demokrasi Parlimen bercanggah dengan polisi awam dan tidak dibenarkan di sisi undang-undang dan berunsur salah,” katanya.

Beliau berkata demikian pada sidang media setelah mengetuai Pemuda PN membuat laporan hari ini (18 Disember 2022).

Ahmad Fadhli yang juga MPO Pasir Mas berkata Pemuda PN melihat bahawa tindakan itu menunjukkan bahawa Perdana Menteri Datuk Seri Anwar Ibrahim tidak yakin dengan kesetiaan MP sehingga terpaksa membuat MoU yang jelas sekali mengetepikan hak dan kebebasan MP untuk mengundi

Katanya MoU yang dibuat itu jelas sekali telah mengetepikan kebebasan MP untuk mengundi berdasarkan kepada kebebasan dan juga berdasarkan kepada pemikiran yang bebas daripada MP itu sendiri.

“Kalau macam ni baik tak payah pilih ahli Parlimen… kita kira pergi daftar kehadiran dan terus buat blok-blok sahaja mengundi atau pun tak payah pilih ahli Parlimen terus… sebab ahli Parlimen tak payah bahas… tak payah undi… tak payah habiskan masa untuk buat sidang Dewan Rakyat.

“Jadi yang penting kita minta supaya polis dapat menyiasat laporan ini dan kalau terbukti ia benar-benar melanggar undang-undang kita minta supaya mereka yang merancang, mereka yang bersubahat, mereka yang menandatangani perjanjian seperti ini dapat diheret ke muka pengadilan,” katanya lagi.

Menyifatkan MoU itu juga sebagai tindakan memperdagangkan manusia, Ahmad Fadhli mengambil kesempatan menyeru MP yang ada supaya tidak sesekali membiarkan diri dan maruah mereka digadai pemimpin parti politik.

“Ini lebih daripada memperdagangkan manusia kerana ahli-ahli Parlimen sudah digadai oleh pemimpin parti masing-masing. Tak tahulah berapa nilai yang mereka gadaikan tetapi rupa-rupanya sangat murah harga ahli-ahli Parlimen hingga digadai dengan betitu murah oleh pemimpin parti masing-masing.

“Jadi yang penting kita sebagai ahli Parlimen dipilih oleh rakyat, kita hendaklah berfungsi sebagai wakil rakyat bahas dan mengundi berdasarkan kepada apa yang kita fikir ia baik untuk rakyat, bukannya membuat ugutan kalau mengundi bertentangan dengan pimpinan parti masing-masing kerusi terus terlucut itu satu ugutan yang merendahkan mentaliti dan juga tahap pemikiran ahli-ahli Parlimen,” katanya.

PH, BN, GPS, GRS, dan Warisan yang membentuk ‘kerajaan perpaduan’ menandatangani perjanjian itu kelmarin, menjelang usul undi percaya terhadap Anwar pada Isnin di Dewan Rakyat.

Antara kandungan perjanjian itu ialah kegagalan MP dalam kerajaan PH-UMNO mengundi atau menyokong perdana menteri dalam usul-usul berkaitan dengan usul percaya, perbekalan, atau sebarang usul berbentuk prosedur yang mempunyai kesan kepada keabsahan kerajaan, dikira meletak jawatan.


Bersih gesa tapis cadangan lantik ADUN DAP jadi Pengerusi LPK

Bersih menggesa Kementerian Pengangkutan menapis dahulu cadangan lantikan ADUN Seri Kembangan, Ean Yong Hian Wah sebagai Pengerusi Lembaga Pelabuhan Klang (LPK).

Pengerusi, Thomas Fann berkata lantikan ke atas badan berkanun itu sepatutnya dilakukan berdasarkan merit, bukannya atas faktor naungan politik susulan pengguguran wakil rakyat tiga penggal itu sebagai calon DAP pada PRN Selangor, bulan depan.

“Satu proses yang jelas dan bebas perlu dilakukan untuk meneliti kesesuaian seseorang calon untuk sesebuah jawatan. Kami berharap proses tersebut telah dilakukan dalam meneliti kesesuaian Ean Yong,” katanya, lapor FMT.

Sebelum ini, Setiausaha Agung DAP Loke Siew Fook yang juga Menteri Pengangkutan ketika mengumumkan calon DAP bagi PRN kali ini berkata Ean Yong digugurkan dan dicadangkan untuk dilantik sebagai Pengerusi LPK.

Timbalan Pengerusi DAP Selangor itu tenyandang kerusi DUN Seri Kembangan selama tiga penggal bermula 2008 dan pernah menjadi Exco Kerajaan Negeri Selangor.

Beliau digantikan Wong Siew Ki yang dipindahkan dari DUN Balakong.

Fann bagaimanapun enggan membuat sebarang spekulasi sama ada lantikan Ean Yong adalah kesepakatan antaranya dan DAP susulan penggugurannya sebagai calon PRN.

Namun Bersih berpendirian, mana-mana wakil rakyat tidak sepatutnya dilantik dalam badan berkanun dan syarikat berkaitan kerajaan (GLC).

Mac lalu, Loke dipetik berkata DAP mengambil pendekatan fleksibel terhadap dasar dan keputusan Perdana Menteri, Datuk Seri Anwar Ibrahim berhubung pelantikan ahli politik dalam agensi kerajaan termasuk badan berkanun dan GLC.

Menurutnya, DAP bersetuju pelantikan ahli politik untuk memegang jawatan namun terhad kepada badan berkanun sahaja.


Kolej kediaman UiTM Melaka ditutup selepas pelajar positif di villa Rauf

Beberapa kolej kediaman pelajar di Universiti Teknologi Mara (UiTM) Lendu, Alor Gajah di sini diarah tutup selama 10 hari bermula hari ini selepas seorang pelajarnya disahkan positif Covid-19.

Menurut laporan Bernama, Pengarah Kesihatan negeri Dr Rusdi Abd Rahman berkata notis penutupan di bawah Akta Pencegahan dan Pengawalan Penyakit berjangkit 1988 itu dikeluarkan oleh Pejabat Kesihatan Daerah (PKD) Alor Gajah.

Beliau berkata pejabat kesihatan itu menerima nortifikasi awal daripada Klinik UiTM pada 2 petang Selasa lepas memaklumkan seorang pelajarnya didapati positif Covid-19 menerusi saringan kit ujian pantas Antigen (RTK-Ag).

“Lapan lagi pelajar mengalami gejala jangkitan saluran pernafasan atas (URTI) dan kesemua mereka telah menjalani ujian PCR (tindak balas berantai polimerase) Covid-19 yang keputusannya dijangka diperoleh dalam tempoh terdekat,” menurutnya dalam kenyataan hari ini.

Rusdi berkata siasatan lanjut mendapati pelajar itu telah menghadiri program kepimpinan anjuran sebuah badan bukan kerajaan dari 3 hingga 7 Nov lepas di sebuah villa yang turut menjadi tempat berkumpul jentera Barisan Nasional (BN) bagi menyokong calon Dewan Undangan Negeri (DUN) Tanjung Bidara, Datuk Seri Ab Rauf Yusoh.

Seramai 45 orang menyertai program tersebut membabitkan pelbagai cawangan UiTM.

Beliau berkata pelajar lain yang menjadi kontak rapat sedang dikenal pasti untuk dikuarantin sebagai langkah awal bagi mengekang penularan jangkitan.

“Jabatan Kesihatan negeri memandang serius perkara ini dan siasatan sedang dijalankan dengan terperinci, justeru orang ramai yang menjadi kontak rapat disaran melakukan kuarantin kendiri serta menghubungi Bilik Gerakan PKD Alor Gajah di talian 06-5566 390 bagi saringan kesihatan segera.

“Saya memohon orang ramai agar merujuk kepada kenyataan rasmi Kementerian Kesihatan dan Jabatan Kesihatan negeri untuk maklumat sahih,” katanya.

Rusdi berkata untuk maklumat lanjut, orang ramai boleh menghubungi Pusat Kesiapsiagaan dan Tindak Cepat Krisis Kebangsaan (CPRC) Melaka di talian 06-2345 999 atau melalui e-mel [email protected].

Terdahulu, tular di media sosial dakwaan tujuh pelajar UiTM didapati positif Covid-19 selepas pulang daripada menghadiri program anjuran sebuah parti politik dari 4 hingga 7 Nov lepas.


Sukar bagi RoS tolak pindaan tarikh pemilihan, perlembagaan UMNO

Penganalisis politik berpendapat penangguhan pemilihan UMNO adalah relevan untuk memastikan parti itu menang Pilihan Raya Umum Ke-15 (PRU-15), yang perlu diadakan sebelum September 2023.

Pensyarah Kanan Politik dan Hubungan Antarabangsa Universiti Utara Malaysia, Profesor Dr Mohd Azizuddin Mohd Sani berkata usul pucuk pimpinan UMNO untuk menangguhkan pemilihan adalah bagi mengelak berlakunya kacau-bilau yang boleh menjejaskan persediaan parti itu menghadapi PRU-15.

Memetik laporan Bernama, beliau berkata perkara itu cuba direalisasikan melalui Perhimpunan Agung Khas UMNO yang akan berlangsung Ahad ini.

“UMNO tak boleh lagi berpecah. Mereka harus bersatu. Kalau berpecah, ia akan melemahkan lagi UMNO.

“Diharapkan polemik yang berlaku dapat dirungkaikan. UMNO seharusnya menumpukan pada PRU-15 bukan pemilihan.

“Jadi diharapkan ada kesan positif pada perhimpunan khas ini,” katanya pada program Ruang Bicara Bahas terbitan Bernama TV bertajuk ‘PAU Khas: Ke Arah Transformasi Politik Atau Masih di Gelanggang Purba’ malam tadi.

Program itu turut menampilkan Felo Kursi Institusi Raja-Raja Melayu Universiti Teknologi Mara Mujibu Abdul Muis, dan Pensyarah Sosiologi Politik, Pusat Pengajian Sains Kemasyarakatan, Universiti Sains Malaysia Profesor Dr Sivamurugan Pandian.

Mohd Azizuddin juga tidak menolak kemungkinan usul penangguhan pemilihan parti, yang sepatutnya diadakan hujung tahun ini, akan mencetuskan polemik kepada UMNO.

“Sekiranya diluluskan sekalipun, ada risiko pihak yang tidak puas hati membawa usul ini ke mahkamah seperti yang berlaku pada pemilihan 1987 yang membawa kepada pengharaman UMNO,” katanya.

Sivamurugan pula berkata sekiranya UMNO melaksanakan segala prosedur perundangan, agak sukar untuk Jabatan Pendaftaran Pertubuhan (ROS) menolak permohonan parti itu untuk meminda perlembagaan bagi menangguhkan pemilihan parti.

“Dalam suasana seperti ini, ROS perlu melihat secara teliti, perhalusi supaya bucu-bucu bocor mungkin boleh dibawa bincang secara musyawarah dengan parti dan tidak dilihat campur tangan politik tertentu.

“Kita tahu dalam konteks untuk kelulusan ini, akan ada pihak yang cuba melangkaui peraturan dan undang-undang. Akan ada pihak yang cuba menidakkan penangguhan pemilihan.

“Dalam konteks ini, ROS harus mempertahan integriti mereka dan pada waktu yang sama, agensi lain juga perlu main peranan menjadi semak dan imbang kepada segala ketetapan yang dilakukan secara teratur oleh parti,” katanya.

Pendapat sama turut dikongsikan oleh Mujibu yang turut tidak menolak wujud kebarangkalian berlaku sabotaj daripada pihak ataupun kumpulan tertentu yang tidak bersetuju untuk menangguhkan pemilihan parti.

“Kita nampak bibit perpecahan UMNO itu sudah ada apatah lagi lepas pemilihan sebelum ini yang menyaksikan bagaimana jawatan yang dipertanding jelas menimbulkan kelompok tertentu,” katanya.

Jika pindaan perlembagaan tidak dilaksana, UMNO perlu mengadakan pemilihan parti pada hujung tahun ini. Pemilihan parti terakhir ialah pada 2018.


Calon PN jangan tidur! Pesan Muhyiddin

Kesemua calon Perikatan Nasional (PN) yang dicalonkan bagi menghadapi Pilihan Raya Umum ke-15 (PRU-15) diingatkan agar tidak leka dan terus bekerja bagi memastikan negara tidak jatuh ke tangan puak yang tidak amanah.

Pengerusinya, Tan Sri Muhyiddin Yassin berkata kesemua calon perlu memikul amanah menguruskan nasib rakyat sebagai satu jihad.

“Alhamdulillah Majlis Pengumuman Calon Parti Perikatan Nasional (PN) PRU-15 malam tadi berjalan dengan lancar.

“Saya menyeru kepada semua calon PN, ayuh bangkit! Pikullah amanah menguruskan nasib rakyat sebagai satu jihad.

“Jangan tidur atau leka, sebaliknya sampaikan risalah perjuangan parti kita ke seluruh pelosok negara, bagi mencapai wawasan kita untuk mewujudkan Kerajaan Perikatan Nasional yang berintegriti, prihatin, bersih dan stabil (#PNBEST).

“Kita tidak rela melihat negara ini jatuh ke tangan puak-puak tidak amanah, yang akan melakukan kemungkaran dan kerosakan kepada negara tercinta ini,” katanya melalui catatan di Facebook, hari ini.

Malam tadi, PN mengumumkan senarai calon bagi kesemua kerusi yang bakal ditandingi bersama rakan-rakan gabungannya pada PRU-15, 19 November ini.

Dalam pada itu, Muhyiddin yang juga Presiden Bersatu berkata, pemilihan calon PN dibuat dengan teliti bagi memastikan nama yang disenaraikan itu bersih.

“Seperti yang pernah saya sebutkan sebelum ini, kriteria pemilihan calon PN telah dibuat dengan teliti merangkumi pelbagai latar belakang termasuk golongan profesional.

“Namun, yang lebih penting adalah calon-calon kita bersih daripada isu integriti, disenangi dan boleh berkhidmat kepada masyarakat,” katanya yang merupakan calon bagi Parlimen Pagoh.

Beliau sempat melahirkan rasa syukur atas sokongan diterima pemimpin dan jentera PN terhadap pencalonan yang diumumkan.

“Saya bersyukur dengan sokongan padu daripada pemimpin serta seluruh anggota dan jentera PN baik Bersatu, PAS, Gerakan mahupun parti-parti bersekutu kerana telah menyambut pengumuman calon-calon kita dengan berlapang dada dalam suasana harmoni

“Kepada seluruh jentera parti, marilah bersama-sama berganding bahu dengan satu tekad untuk memastikan kemenangan kita dalam PRU-15 pada 19 November ini ,” katanya.


SOP imbas suhu badan, rekod masuk premis mansuh Jumaat

Prosedur operasi standard (SOP) pemeriksaan suhu badan dan buku rekod daftar masuk di premis akan dimansuhkan bermula Jumaat ini, sebagai langkah permulaan kerajaan untuk mengisytiharkan negara di bawah fasa endemik.

Menteri Kanan Pertahanan, Datuk Seri Hishammuddin Hussein keputusan itu dibuat selepas mengambil kira pandangan daripada Kementerian Kesihatan (KKM) pada mesyuarat ke-12 Menteri Kuartet Covid-19 hari ini.

“Dengan pemansuhan ini, pemilik premis tidak lagi diwajibkan menyediakan alat pengimbas suhu dan buku rekod di pintu masuk premis masing-masing.

“Namun, pendaftaran masuk menggunakan aplikasi MySejahtera masih diwajibkan seperti biasa,” katanya pada sidang media di Wisma Pertahanan, hari ini..

Beliau bagaimanapun, berkata terpulang kepada pemilik premis jika masih ingin meneruskan pelaksanaan SOP pemeriksaan suhu dan buku rekod, dan kerajaan amat mengalu-alukan dan menggalakkannya.

Menurutnya, pemansuhan berkenaan perlu dilakukan bagi memastikan negara bergerak ke hadapan.

“Kalau kita masih dalam takuk dahulu, pada masa sama kita lihat ke hadapan dengan pendekatan baharu, akhirnya orang akan keliru. Jadi suhu badan dan buku itu tidak menjadi pertimbangan kita lagi,” katanya.

Hishammuddin berkata tempoh masa bagi pelaksanaan fasa endemik bergantung kepada keputusan Jawatankuasa Khas Pengurusan Pandemik Covid-19 dipengerusikan Perdana Menteri Datuk Seri Ismail Sabri Yaakob serta melibatkan Ahli Parlimen pembangkang serta pakar kesihatan.

“Setakat ini perancangan berkaitan fasa peralihan ke endemik di peringkat Kuartet Menteri Covid-19 telah selesai. Saya tahu banyak pihak mula bimbang susulan gelombang penularan Omicron sedang meningkat dalam kes harian, tetapi kita tidak boleh berganjak daripada perancangan ke fasa seterusnya (endemik).

“PKPD akan dibuat susulan kepada kemungkinan kenaikan kes di lokasi dan lokaliti tertentu, kita boleh lakukan tetapi kawalan pergerakan seluruh negara macam dulu tidak mungkin kita akan adakan semula,” katanya.

Beliau berkata bagi melaksanakan fasa peralihan ke endemik, sistem kesihatan negara khususnya penggunaan katil di wad dan unit rawatan rapi (ICU) perlu berada dalam keadaan terkawal serta tahap kefahaman rakyat mengenai tujuh tonggak bagi pendekatan fasa peralihan ke endemik.


SKMM kata tiada arahan sekat akaun TikTok Sanusi

Dakwaan Menteri Besar Kedah, Datuk Seri Muhammad Sanusi Md Nor berhubung sekatan akaun media sosialnya, TikTok disekat atas arahan pihak berkuasa dinafikan Suruhanjaya Komunikasi dan Multimedia Malaysia (SKMM).

Agensi tersebut dalam kenyataan menafikan kritikan Sanusi berhubung arahan untuk menyekat akaun TikTok peribadinya dan menjelaskan pengendali media sosial itu mempunyai garis panduan tersendiri.

“SKMM mengesahkan, tiada sebarang arahan diterima berhubung isu ini.

“Platform media sosial mempunyai garis panduan komuniti (Community Guidelines) yang menentukan tindakan boleh diambil terhadap mana-mana pengguna secara automatik apabila terdapat pelanggaran terhadap panduan tersebut, mahupun berdasarkan aduan orang ramai.

“Garis panduan komuniti sedemikian menetapkan jangkaan, mempromosikan keterangkuman dan mengurangkan kandungan memudaratkan atau yang berbaur jelik yang boleh mengganggu keharmonian dalam komuniti,” katanya.

Sanusi mendakwa akaun TikToknya disekat semalam, sekali gus menyifatkan tindakan berkenaan sebagai usaha menghalang kemaraan berkempen secara maya menjelang Pilihan Raya Negeri (PRN) 12 Ogos ini.

Sehubungan itu, beliau yang juga Pengarah Pilihan Raya Perikatan Nasional (PN) mahu pihak berkaitan mengaktifkan semula akaun media sosial miliknya itu bagi memudahkannya mendekati rakyat, khususnya menjawab pelbagai tuduhan dan fitnah terhadap dirinya.

“Depa padam TikTok saya. Tak sat (tadi) kita buka, tak dak pi dah (sudah tiada). Kita baru dok (sedang) popular, medan kita nak jawab (isu) habislah.

“TikTok (saya) tak dak dah lah malam ni (sebab) kena padam, (ada) 5.2 juta ‘like’ habis (hilang), pengikut pun juta juga, nak buat lain, kena cari seorang demi seorang, lambat.

“Kalau mereka betul anak jantan, pulangkan TikTok saya,” katanya dalam satu ceramah di Baling, malam tadi yang disiarkan menerusi video dimuat naik pengguna TikTok yang kemudiannya tular hari ini.

Dalam video sama, Sanusi mendakwa beberapa rakannya mengalami nasib sama apabila akaun TikTok disekat.


Jangkitan harian di 12 negeri naik, Selangor hampir cecah 2,000 kes

Dua belas negeri dan Wilayah Persekutuan hari ini merekodkan lonjakan tinggi jangkitan harian, dengan Selangor, Sabah, Kedah dan Kuala Lumpur mencatat lebih daripada 700 kes baharu Covid-19.

Berdasarkan data dan statistik yang dikeluarkan Jabatan Kesihatan Negeri-Negeri malam ini, jangkitan baharu yang dikesan di Selangor hampir mencecah 2,000 kes – tertinggi sejak September 2021.

Dalam tempoh 24 jam sehingga 12 tengah hari tadi sebanyak 1,987 jangkitan baharu dilaporkan di negeri itu berbanding 1,563 kes semalam, dengan daerah Petaling mencatat 650 kes.

Ini diikuti daerah Hulu Langat yang merekodkan 464 kes; Gombak (240); Klang (233); Kuala Selangor (161); Sepang (102); Hulu Selangor (62); Kuala Langat (57); dan Sabak Bernam (18 kes).

Sejak awal 2020 lalu hingga hari ini, Selangor mencatat 821,947 kumulatif kes positif, dengan sehingga semalam seramai 793,482 pesakit telah sembuh, 10,059 kes kematian, dan 16,419 kes masih aktif.

Daripada jumlah kes aktif itu, seramai 15,331 pesakit menjalani kuarantin di rumah; 364 ditempatkan di PKRC; 702 dimasukkan ke hospital; dan 22 dirawat di unit rawatan rapi dengan 11 daripadanya memerlukan alat bantuan pernafasan.

Sehingga semalam, seramai 4,789,131 atau 94.6 peratus daripada keseluruhan populasi di Selangor telah lengkap divaksinasi, manakala 4,854,061 atau 95.8 peratus lagi menerima sekurang-kurangnya satu dos.

Seramai 3,092,673 atau 75.2 peratus daripada individu dewasa pula telah menerima suntikan dos penggalak.

Sementara itu, Sabah mencatat 909 kes baharu berbanding 476 semalam, diikuti Kedah (751 kes baharu, 486 semalam); Kuala Lumpur (709 kes baharu, 258 semalam); Kelantan (355 kes baharu, 258 semalam); dan Negeri Sembilan (337 kes baharu, 210 semalam).

Pahang pula mencatat 331 kes baharu berbanding 330 semalam; Terengganu (116 kes baharu, 100 semalam); Putrajaya (76 kes baharu, 44 semalam); Perlis (52 kes baharu, 32 semalam); Sarawak (22 kes baharu, 20 semalam); dan Labuan (12 kes baharu, lima semalam).


Pontianak mana kamu jumpa, soal Anwar kepada Najib

Datuk Seri Anwar Ibrahim hari ini membidas Datuk Seri Najib Razak yang menganggap diri sendiri cukup bagus dalam mengendalikan pelbagai isu rakyat, tetapi tidak pernah menyelesaikan isu kemiskinan.

Presiden PKR itu mengatakan bekas Perdana Menteri itu tidak suka kepada perjanjian persefahaman (MoU) antara kerajaan dan Pakatan Harapan (PH), kerana ia melibatkan kebebasan badan kehakiman.

“Najib tidak memahami masalah rakyat dan menganggap dirinya cukup bagus dengan hanya memberi Bantuan Rakyat 1Malaysia (BR1M).

“Dalam soal MoU, PH nyatakan dengan spesifik iaitu RM40 bilion untuk pengurusan Covid-19, RM10 bilion untuk orang miskin, Undi 18, reformasi Parlimen, Akta Anti Lompat Parti serta kebebasan badan kehakiman. Ini yang kami tuntut.

“Jadi, sudah tentu Najib tidak bersetuju dengan MoU itu kerana ia membabitkan kebebasan badan kehakiman yang dia langgar.

“Saya rasa saya faham Najib, saya fikir dia tidak mengerti sebenarnya derita rakyat ini. Dia fikir berikan bantuan seperti BR1M sudah mencukupi. Ini yang saya sebut di Parlimen iaitu dependency syndrome.

“Kamu membantu orang miskin tetapi kemudian dia perlu bergantung dan akan ‘cium tangan’ kamu sentiasa,” katanya pada sidang media di Shah Alam hari ini sempena hari terakhir Kongres Nasional Ke-16 PKR.

Memetik Utusan, Anwar juga meminta Najib memberi pencerahan berkaitan ‘menari dengan pontianak’ yang dimaksudkannya ketika mengulas isu MoU berkenaan.

“Pertama saya tidak percaya dengan pontianak dan saya tidak ada pengalaman dengan pontianak. Saya mahu pencerahan daripada Najib, siapa pontianak yang dia maksudkan?”

Anwar menegaskan MoU bukan satu tiket untuk kerajaan berasa selesa untuk menganggap pembangkang akan mendiamkan permasalahan yang berlaku.

PH komited menjalankan tanggungjawab sebagai blok pembangkang dengan menyempurnakan sistem semak dan imbang dalam negara ini, kata Anwar.

“Pada hemat saya, MoU itu kita meterai bukan kerana menyokong kerajaan. Kita kekal sebagai pembangkang dan sanggahan kita berterusan termasuk soal inflasi.

“Ya, inflasi berlaku di seluruh dunia tetapi negara lain tidak mengeluarkan minyak kelapa sawit seperti kita. Saya beri pandangan spesifik, saya beri pandangan yang tidak ganggu keuntungan berbilion syarikat-syarikat besar.

“Tetapi berilah satu kuota supaya penjualan dalam negara mengurangkan beban orang miskin. Pemimpin-pemimpin ini sebenarnya menjadi jurucakap orang-orang kaya dan sukar melihat keupayaan di mana ada kebijakan ekonomi yang boleh menjurus sedikit,” jelasnya.

Sebelum ini, Najib membidas ucapan dasar Anwar pada kongres berkenaan yang mengatakan kerajaan baharu memerintah setahun tetapi sudah menaikkan harga barang.

Menurut Najib, PH tidak bersetuju dengan kerajaan namun mengapa masih meneruskan MoU.

“Tapi bila disuruh tarik balik MoU, mereka tak nak. Masih mahu sokong kerajaan yang mereka kritik sebagai tak kompeten, perkauman, tak mampu jaga inflasi dan menyusahkan Rakyat. Diler ke apa, korang?

“Kata kerajaan buruk dan susahkan Rakyat tapi masih bermati-matian sokong kerajaan melalui MoU? Suruh korang cancel MoU macam suruh korang menari dengan pontianak pula,” kata Najib.


Dakwa MPN dapat peruntukan: Puad Zarkashi bodoh, bahalol

Tan Sri Muhyiddin Yassin tidak menerima sebarang elaun atau peruntukan ketika menduduki kerusi Pengerusi Majlis Pemulihan Negara (MPN), walaupun jawatan itu bertaraf menteri.

Pengerusi Perikatan Nasional itu menduduki kerusi Perdana Menteri (PM) pada 1 Mac 2020 dan turut menjadi Pengerusi MPN. Beliau terus mengekalkan jawatan di MPN setelah Datuk Seri Ismail Sabri Yaakob menjadi PM kesembilan pada 21 Ogos 2021.

Pada sidang media selepas merasmikan Majlis Kesyukuran Perikatan Nasional Parlimen Pagoh di Kompleks Sukan Pagoh hari ini (17 Disember 2022), Muhyiddin menjelaskan beliau bagaimanapun meletak jawatan Pengerusi MPNsebelum Pilihan Raya Umum Ke-15 (PRU-15) atas nasihat peguamnya.

“Sewaktu saya memimpin MPN pun saya jalankan tugas pro bono dan tidak mengambil elaun satu sen pun. Keduanya MPN ini adalah badan penasihat, bukan eksekutif dan tiada peruntukan.

“Datuk Mohd Puad Zarkashi (Ahli Majlis Tertinggi UMNO) ni bodoh yang cakap kita ini ada peruntukan tu semaklah berapa ratus juta yang ada,” katanya.

Semalam, Puad yang juga Speaker Dewan Undangan Negeri Johor mendakwa MPN yang dahulu dipengerusikan oleh Muhyiddin menerima dana beratus juta ringgit daripada peruntukan Perdana Menteri ketika itu.

“Persoalannya ke mana duit itu dibelanjakan? Adakah dibelanjakan untuk Parti Pribumi Bersatu Malaysia (Bersatu) sahaja? Semoga Muhyiddin tampil perjelaskan. Elok juga Audit Negara buat pendedahan,” katanya dalam hantaran Facebook.

Mengulas lanjut, Muhyiddin berkata MPN tiada peruntukan dan perakuan dikemukakan kepada Kabinet untuk menyatakan apa tindakan yang perlu dilakukan oleh kerajaan.

“Kalau ikutkan kiraan hari itu, kita ada 95 perkara, Kabinet semua dah lulus dan semestinya ada implikasi kewangan. Itu soal kerajaan tapi bukan peruntukan diberi kepada MPN.

“Kenapa bahlol sangat Puad Zarkashi? Di mana bukti yang tunjuk saya dapat duit berjuta-juta? Semua pembohongan, penipuan. Jadi pada saya dia patut belajar. Dah beberapa kali dia buat kenyataan tak betul semua… tak betul pasal niat dia jahat.

“Saya tidak dapat peruntukan satu sen pun. Faktanya adalah MPN badan penasihat. Nak terima (nasihat), terima… tak nak tidak apa,” katanya.

Puad sebelum ini adalah antara ahli MT UMNO yang lantang bersuara menentang Pakatan Harapan (PH), khususnya DAP, malah pernah menyifatkan gabungan itu lebih zalim.

“Institusi orang Melayu seperti Lembaga Tabung Haji dijahanamkan. PH lebih zalim. Pendakwaan politik, gugur kes Lim Guan Eng dan lantik orang politik sebagai Peguam Negara dan bos Suruhanjaya Pencegahan Rasuah Malaysia,” katanya dalam hantaran Facebook miliknya.

Tetapi kini, Puad mesra dan bekerjasama dengan PH serta DAP setelah UMNO dipimpin Zahid Hamidi bergabung dengan Anwar Ibrahim membentuk Kerajaan Pusat.


Tak mustahil PRU selepas ini jika BN menang PRN Melaka

Sekiranya keputusan Pilihan Raya Negeri (PRN) Melaka memihak kepada Barisan Nasional (BN), tidak mustahil selepas ini pilihan raya umum (PRU) pula akan diadakan kerana gabungan itu mahu berkuasa mutlak di peringkat kerajaan pusat.

Ketika ini kerajaan Datuk Seri Ismail Sabri Yaakob terbatas untuk membuat sebarang keputusan dalam pentadbirannya ia memandangkan kebergantungan kepada sokongan rakan-rakan parti lain sehingga menyukarkan BN untuk bertindak sesuka hati.

Keadaan tersebut tidak memberi kelebihan kepada BN kerana perlu terlebih dahulu mendapatkan persetujuan rakan parti lain sebelum menentukan sesuatu polisi untuk dilaksanakan.

Sebagai contoh, isu hadiah hartanah dianggar bernilai RM100 juta kepada bekas Perdana Menteri Datuk Seri Najib Razak menerima kecaman teruk semalam selepas pendedahan berhubung keputusan yang dibuat Ismail Sabri.

Jika mempunyai kuasa mutlak, pastinya isu hadiah tersebut tidak bocor dan akan disembunyikan daripada pengetahuan umum, bagaimanapun maklumat mengenai hadiah tanah RM100 juta itu kini sudah menjadi isu awam dan menerima bantahan yang teruk daripada Ahli-ahli Parlimen termasuk Menteri Kabinet.

Mengambilkira kekurangan tersebut, Ismail Sabri sudah tersepit dan tidak boleh mengambil pendirian untuk memekakkan telinganya hanya kerana mahu memuaskan hati para pemimpin UMNO sahaja.

Oleh sebab itu, PRN Melaka kali ini akan menjadi kayu pengukur sejauh mana kekuatan BN dan UMNO untuk menghadapi satu lagi pilihan raya yang besar selepas ini.

Jika pengundi Melaka memberi mandat yang besar kepada BN pada PRN kali ini, keberangkalian PRU akan diadakan dalam masa terdekat tidak boleh ditolak.

Najib dan Presiden UMNO, Datuk Seri Ahmad Zahid Hamidi pastinya melihat ia satu peluang yang terbaik untuk mendesak Ismail Sabri membubarkan Parlimen bagi memberikan laluan kepada PRU diadakan selepas ini.

Malah sumber Agenda Daily memberitahu kumpulan kluster mahkamah yang sudah terdesak pastinya mahu menggunakan PRN Melaka sebagai titik tolak untuk menyelamatkan diri masing-masing daripada pertuduhan yang sedang dihadapi di mahkamah.

Pengundi Melaka memainkan peranan yang penting untuk mengelak negara terjerat dalam satu lagi krisis politik di peringkat pusat, jika mereka memilih BN berkemungkinan satu lagi bahana besar akan dihadapi negara dan bakal mengundang ancaman penularan Covid-19 secara besar-besaran selepas ini sekiranya PRU diadakan.

Krisis politik Melaka boleh dijadikan satu pengajaran kepada rakyat kerana ia secara jelas menunjukkan pemimpin UMNO tidak menghiraukan keselamatan dan nyawa rakyat, bagi mereka perebutan kuasa sesama sendiri adalah lebih penting daripada rakyat.

PRN Melaka berpunca daripada pergaduhan sesama sendiri pemimpin UMNO, Datuk Seri Idris Haron yang juga bekas Ketua Menteri tidak berpuas hati dengan Pengerusi Perhubungan UMNO, Datuk Seri Ab Rauf Yusoh yang terlalu berkuasa sehingga mengawal pentadbiran kerajaan negeri.

Idris bersama tiga lagi bekas Ahli Dewan Undangan Negeri (ADUN) bertindak menarik sokongan terhadap kerajaan KM Melaka UMNO, Datuk Seri Sulaiman Md Ali sehingga terjatuh kerajaan yang juga dikuasai UMNO.

Di peringkat pusat, senario sama juga tidak mustahil berlaku jika Najib dan Zahid bertindak menarik sokongan terhadap Ismail Sabri sehingga tumbangnya kerajaan yang juga dipimpin orang UMNO sendiri.

Bagaimanapun, bersediakah rakyat untuk berdepan satu lagi PRU diadakan pada ketika kes penularan Covid-19 sudah menunjukkan tren peningkatan, adakah rakyat tidak takut berdepan insiden sama seperti yang berlaku sebelum ini semasa PRN Sabah?

Oleh itu, PRN Melaka ini sangat penting buat rakyat Melaka untuk memilih parti yang terbaik untuk memimpin kerajaan negeri dan bukannya memilih sebuah parti yang sibuk berebut kuasa sehingga mengabaikan kepentingan rakyat.

Jika pengundi Melaka memilih BN, langkah tersebut tidak akan mengubah apa-apa sebaliknya mengundang satu lagi musibah apabila PRU pula terpaksa diadakan.

Jika memilih Pakatan Harapan (PH), pengundi Melaka akan dilihat cenderung untuk menyokong sebuah fahaman politik baharu iaitu ‘katak berprinsip’.

Jika memilih Perikatan Nasional (PN), rakyat Melaka berpeluang melakar sejarah untuk melantik seorang KM wanita pertama.

Terpulang kepada pengundi untuk menentukan pilihan masing-masing, bagaimanapun adalah sangat diharapkan mereka memilih parti yang kurang membawa mudarat daripada memilih parti yang sememangnya sarat dengan pemimpin bermasalah dan terpalit dengan pelbagai kontroversi.


Mat Hasan akui dakwaan PAS, UMNO tak mahu Bersatu dalam MN

Dakwaan UMNO mengkhianati piagam perjanjian dalam Muafakat Nasional (MN) diakui kebenarannya oleh Timbalan Presiden parti, Datuk Seri Mohamad Hasan.

Mohamad mengakui hanya mahu melihat kerjasama dengan parti Melayu dan Islam melibatkan UMNO dan PAS sahaja, parti-parti kecil yang ditunjangi oleh pemimpin Melayu lain tidak dialu-alukan dalam kerjasama MN menyebabkan UMNO enggan menjemput mana-mana parti selain PAS sahaja.

“Malah salah satu sebab MN itu dibidani kelahirannya ialah untuk menentang Pakatan Harapan (PH). Bersatu adalah komponen PH waktu itu.

“Justeru untuk memaksa UMNO menerima Bersatu adalah bercanggahan dengan semangat sebenar MN itu diasaskan,” kata Mohamad yang mengakui dakwaan Presiden PAS, Datuk Seri Abdul Hadi Awang semalam.

Terdahulu, Hadi mendakwa punca PAS enggan bersama UMNO adalah kerana ia telah melanggar piagam MN apabila enggan menerima Bersatu bersama dalam gabungan itu.

Mohamad juga mendakwa UMNO bukan sahaja tidak menjemput Bersatu menyertai MN, malah parti-parti orang Melayu lain juga tidak dijemput atas alasan kononnya tidak serasi dengan kepentingan UMNO dan PAS.

“Piagam MN pula mestilah ditafsirkan selari dengan realiti politik semasa UMNO dan PAS. Kerana itu Umno tidak pernah mengajak PKR, Amanah, Putra ataupun Pejuang untuk menyertai MN, walaupun mereka juga sebahagian dari ummah yang berkepentingan. Jujurnya kerana Umno tidak mahu menyinggung PAS.

“PAS dan seluruh Malaysia telah arif bahawa perwakilan dalam Perhimpunan Agong UMNO memutuskan bahawa Umno tidak akan melakukan apa jua kerjasama dengan Bersatu. UMNO terikat dengan pendirian ini.

“Jadi amatlah munasabah untuk realiti ini difahami dan diterima, sebelum PAS mencadangkan keanggotaan baru dalam MN,” katanya lagi.

Piagam MN dimerterai antara PAS dan UMNO semasa Himpunan Penyatuan Ummah di Pusat Dagangan Dunia Putra (PWTC) pada Disember 2019 ketika Bersatu masih sebahagian kerajaan dalam PH.

Bersatu kemudian meninggalkan PH dan memainkan peranan penting dalam ‘Langkah Sheraton’ yang menyebabkan kejatuhan kerajaan gabungan itu pada Feb 2020.

Bersatu seterusnya bersama pembangkang dan wakil rakyat yang lompat parti ketika itu membentuk kerajaan Perikatan Nasional (PN) yang diterajui Tan Sri Muhyiddin Yassin.

Meskipun masih bersama MN yang dianggotai UMNO, PAS kini dilihat lebih cenderung kepada PN, seperti yang dapat dilihat pada pilihan raya negeri (PRN) Melaka baru-baru ini.

Pada 2 Disember lalu, Setiausaha Agung UMNO Datuk Seri Ahmad Maslan menjelaskan status kerjasama UMNO dan PAS dalam MN akan ditentukan oleh 191 bahagian parti itu yang mula bersidang pada 18 Disember ini.


BN-PH sukar menang di Kedah : MCA

MCA akui sukar untuk gabungan kerajaan, Barisan Nasional (BN) dan Pakatan Harapan (PH) menang di Kedah pada Pilihan Raya Negeri (PRN) kali ini.

Setiausaha Agung MCA, Datuk Chong Sin Woon berkata kerajaan campuran itu terlalu fokus menentang Menteri Besar Kedah, Datuk Seri Muhammad Sanusi Md Nor hingga ‘membenarkan’ Perikatan Nasional (PN) menerobosi Selangor yang ditadbri BN-PH.

“Jadi saya rasa kalau boleh kita lebih kepada mempertahankan tiga negeri iaitu Pulau Pinang, Negeri Sembilan dan Selangor. Terlalu banyak perhatian diberikan kepada Kedah khususnya menentang Sanusi.

“Ia sehinggakan Perikatan Nasional (PN) telah memasuki banyak kawasan di Selangor dan saya rasa daripada percaturan itu PN lebih fokus untuk mendapatkan Selangor sebab itu sebagai ‘enjin’ pembangunan ekonomi negara,” katanya ketika ditemui pemberita di Bilik Gerakan MCA Rompin di Jempol, hari ini, lapor Sinar Harian.

Katanya, PN tidak ada masalah untuk mempertahankan Kedah justeru BN-PH perlu memanfaatkan tempoh 24 jam ini untuk mempertahankan Selangor.

“Negeri Sembilan kita tak risau seperti mana saya katakan tadi mempunyai sokongan padu ahli UMNO yang kuat pada pilihan raya yang lepas, tetapi kerisauannya itu akan nampak pemindahan penuh (transferability) undi-undi daripada BN kepada PH iaitu di kawasan kawasan kerusi campuran Melayu, India dan Cina.

“Itulah kawasan yang akan menentukan sama ada kita menang dengan besar ataupun kita menang dengan kerusi yang tak begitu banyak adalah bergantung kepada kemenangan pertempurannya di kawasan campuran.

“Jadi, di situ walaupun ada sokongan masyarakat Cina kita tak pasti lagi bagaimana dengan sokongan masyarakat Melayu. Itulah yang menjadi cabaran kepada kita sebab lebih mudah untuk PH memindahkan undi mereka kepada BN kerana PH itu ‘fix deposit’ mereka undi Cina,” katanya.


Pengeluaran KWSP RM10,000 dikreditkan bermula esok

Pengeluaran Kumpulan Wang Simpanan Pekerja (KWSP) sebanyak RM10,000 akan diawalkan kepada 18 April, 2022 daripada 20 April yang diumumkan sebelum ini, kata Menteri Kewangan, Tengku Datuk Seri Zafrul Abdul Aziz.

Beliau berkata pengeluaran tersebut akan mula dikreditkan secara berperingkat mulai Isnin (18 April), lapor Bernama.

“Ramai yang menghantar mesej dan memberi komen dalam akaun media sosial saya dan berkata: “YB (Yang Berhormat)…pengeluaran KWSP boleh dipercepatkan tak?”.

“Saya mendengar suara anda. Oleh itu, selepas berbincang dengan KWSP, justeru itu sukacita dimaklumkan bahawa pengeluaran khas KWSP akan dikreditkan secara berperingkat mulai 18 April, 2022 dan bukannya 20 April, 2022 seperti yang diumumkan sebelum ini,” katanya katanya menerusi laman Facebook beliau hari ini.

Permohonan pengeluaran khas tersebut mula dibuka pada 1 April lepas manakala tarikh akhir permohonan adalah pada 30 April, 2022.

Tengku Zafrul berharap pengeluaran tersebut akan menceriakan lagi sambutan Aidilfitri #KeluargaMalaysia.

Beliau juga turut berkata wang tersebut dapat membantu mengurangkan beban yang di tanggung rakyat Malaysia.

Kerajaan baru-baru ini telah membenarkan ahli KWSP di bawah usia 55 membuat pengeluaran dana persaraan mereka sebanyak RM10,000 buat kali terakhir.

Perdana Menteri, Datuk Seri Ismail Sabri Yaakob pada 16 Mac lepas dalam satu sidang media khas berkata keputusan itu dibuat berdasarkan hasil kajian dan penelitian secara menyeluruh dalam kalangan rakyat yang masih terkesan dari segi ekonomi, kehilangan pendapatan dan sedang membina semula kehidupan.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik Covid-19 melanda negara dua tahun lepas.

Tiga program pengeluaran khas KWSP itu merupakan pengeluaran pra-persaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik Covid-19 semasa Perintah Kawalan Pergerakan (PKP).

Pemohon boleh menyemak status permohonan pengeluaran khas dari semasa ke semasa di portal Pengeluaran Khas – https://pengeluarankhas.kwsp.gov.my/.


Air mata Siti Sarah sebelum hembus nafas terakhir

Sebelum menghembuskan nafas terakhirnya jam 5.13 pagi tadi, air mata Siti Sarah Raissuddin, 36, dilihat mengalir di pipinya walaupun dia ketika itu tidak sedarkan diri.

Kejadian itu diceritakan suaminya yang juga pelawak popular, Shuib Sepahtu, 37, yang sempat membuat panggilan video buat kali terakhir ketika Siti Sarah sedang nazak di unit rawatan rapi (ICU), Hospital Canselor Tuanku Muhriz, Universiti Kebangsaan Malaysia, UKM (HCTM).

Shuib berkata, dia dan tiga cahaya mata, Uwais Alqarni, 10, Dzahira Talita Zahra, 8, dan Ariq Matin, 6, dapat melihat air mata berjuraian di pipi arwah ketika mereka membuat panggilan video, seolah-olah memahami apa yang diungkapkan.

“Dengan bantuan jururawat dan doktor, saya membuat panggilan video, itulah kali terakhir saya dan anak-anak dapat menatap wajah arwah ketika masih bernyawa.

“Ketika itu, saya nampak air mata berlinangan di pipinya, seolah-olah memahami apa yang kami bualkan dengannya. Saya sempat ke hospital selepas anak-anak tidur dan selesai majlis bacaan Yassin dan doa selamat, malam tadi.

“Bagaimanapun, saya tidak dibenarkan bertemu arwah. Saya kemudiannya berpatah balik ke rumah,” katanya memetik laporan BH Online.

Shuib berkata, dia reda atas pemergian arwah isterinya tetapi berdepan cabaran untuk memaklumkan kepada tiga cahaya mata mengenai ketiadaan ibu mereka.

Terdahulu penyanyi lagu Semakin itu ditidurkan dan melahirkan bayi lelaki, Ayash Affan melalui pembedahan tanpa sedar, jam 5 petang Jumaat lalu.

Pada Jumaat lalu, paras oksigen jatuh sehingga 40 peratus, kemudiannya meningkat 77 peratus pada jam 2 pagi, namun menunjukkan perkembangan positif meningkat sehingga 85 peratus.

Pada 27 Julai lalu, Siti Sarah mengesahkan dirinya dan keluarga positif Covid-19. Selain Siti Sarah dan suami, Shuib serta tiga cahaya mata, disahkan positif.

Bagaimanapun, Shuib bersama anak-anak disahkan negatif selepas menjalani kuarantin kendiri selama 14 hari.

Katanya, jenazah arwah isterinya akan ditayammum dan disolatkan di hospital berkenaan kira-kira jam 10 pagi.

“Jenazah arwah akan dikebumikan bersebelahan kubur arwah ibunya di Tanah Perkuburan Islam, Kampung Sungai Pusu, Gombak, jam 12 tengah hari ini. Arwah memang minta dikebumikan di sebelah kubur arwah ibunya.

“Jika berbual soal kematian, arwah ada menyebut keinginan disemadikan di sebelah kubur arwah ibunya,” katanya.

Agenda Daily turut merakamkan ucapan takziah kepada Shuib Sepahtu serta keluarga beliau. Al-Fatihah.


Darjah kebesaran Selangor kepada Najib, Rosmah ditarik balik

Darjah kebesaran kepada bekas Perdana Menteri, Datuk Seri Najib Razak pada 1992 dan 2004 dari Sultan Selangor, Sultan Sharafuddin Idris Shah ditarik balik berkuat kuasa hari ini.

Selain itu, darjah kebesaran yang diberikan kepada isteri Najib, Datin Seri Rosmah Mansor pada 2005 turut ditarik balik selepas disabitkan bersalah di mahkamah, sementara Najib pula dihukum penjara.

Dalam satu kenyataan, Setiausaha Kerajaan Negeri, Datuk Haris Kasim berkata keputusan diambil oleh Sultan Selangor berhubung penarikan darjah kebesaran itu dibuat selepas baginda berunding dengan Dewan di-Raja Selangor.

Katanya, Najib dikurniakan Keahlian Darjah Kebesaran Seri Paduka Mahkota Selangor (SPMS) Kelas Pertama yang membawa gelaran Datuk Seri pada tahun 2004 dan Darjah Kebesaran Datuk Paduka Mahkota Selangor (DPMS) Kelas Kedua yang membawa gelaran Datuk pada tahun 1992.

“Beliau didakwa di Mahkamah Tinggi di atas beberapa pertuduhan yang melibatkan kes salah guna kuasa, pecah amanah dan penggubahan wang haram ke atas dana SRC International Sdn Bhd.

“Pada 23 Ogos lalu, Mahkamah Persekutuan mengekalkan sabitan dan hukuman terhadap beliau yang sudah diputuskan oleh Mahkamah Tinggi Kuala Lumpur sebelum ini.

“Maka dengan ini, atas sabitan dan hukuman yang dijatuhkan, keahlian beliau sebagai penyandang Darjah Kebesaran SPMS yang membawa gelaran Datuk Seri dan DPMS Kelas Kedua yang membawa gelaran Datuk adalah ditarik balik dan dibatalkan berkuat kuasa hari ini,” katanya dalam kenyataan hari ini.

Dalam pada itu, Haris memaklumkan, Darjah Seri Paduka Mahkota Selangor SPMS Kelas Pertama yang membawa gelaran Datin Paduka Seri yang dikurniakan pada Datin Seri Rosmah Mansor pada 2005 turut ditarik balik.

Katanya, Rosmah didakwa di Mahkamah atas tiga pertuduhan yang melibatkan kesalahan meminta dan menerima rasuah.

“Pada 1 September lalu, Mahkamah Tinggi telah mensabitkan dan menjatuhkan hukuman terhadap beliau atas semua pertuduhan yang dihadapkan kepadanya.

“Maka dengan ini, atas sabitan dan hukuman yang sudah dijatuhkan terhadapnya, keahliannya ditarik balik dan dibatalkan berkuat kuasa pada 12 September.

Pasangan itu juga telah dilucutkan gelaran mereka di Negeri Sembilan pada 2018.

Bagaimanapun, pasangan itu masih mempunyai banyak gelaran Datuk Seri dari negeri lain.

Najib mempunyai sembilan darjah kebesaran dari Pahang, Perak, Melaka, Kedah, Pulau Pinang, Perlis, Sabah dan Sarawak.

Rosmah pula mempunyai gelaran dari Pahang, Melaka, Kedah, Sabah dan Sarawak, yang membawa gelaran Datuk Seri atau yang setaraf dengannya.

Sementara itu, dalam kenyataan yang sama, Haris memaklumkan Darjah Kebesaran yang dikurniakan pada Mohd Arif Abd Rahman turut ditarik balik.

Katanya, Mohd Arif dikurniakan Darjah Kebesaran Datuk – Sultan Sharafuddin Idris Shah (DSIS) yang membawa gelaran Datuk pada tahun 2005; Darjah Kebesaran Setia – Sultan Sharafuddin Idris Shah (SIS) Kelas Ketiga pada tahun 2003 dan Darjah Kebesaran Ahli Mahkota Selangor(AMS) Kelas Keempat pada tahun 2001.

“Beliau disabitkan dan dijatuhi hukuman di Mahkamah Sesyen atas pertuduhan rasuah dan pada 23 Januari 2021, Mahkamah Tinggi telah mengekalkan sabitan dan hukuman terhadapnya yang telah diputuskan oleh Mahkamah Sesyen sebelum ini.

“Maka dengan ini, atas sabitan dan hukuman yang telah dijatuhkan terhadap beliau, keahliannya ditarik balik dan dibatalkan berkuat kuasa pada 12 September,” katanya.

Beliau berkata, penarikan balik dan pembatalan keahlian ketiga-tiga individu berkenaan selaras dengan kuasa prerogatif baginda di bawah Perkara XXXVIII dan Perkara XXXIX Undang-undang Tubuh Kerajaan Selangor, 1959 serta Statut Darjah Kebesaran yang berkaitan dan konvensi yang diamalkan di Selangor.


Ringgit menjunam ke paras paling rendah hari ini, bursa ditutup tinggi

Ringgit mencatat sejarah sekali lagi hari ini (Jumaat, 4 November 2022) apabila nilainya jatuh ke paras terendah sepanjang masa – lebih rendah daripada ketika krisis kewangan Asia pada 1998.

Dengan ditutup pada 4.7460 berbanding dolar Amerika Syarikat (AS), mata wang tempatan itu mengatasi paras terendah 4.7380 yang dicatat pada 21 Oktober 2022.

Paras terendah ketika krisis kewangan Asia ialah 4.7250 yang dicatat pada 7 Januari 1998.

Kejatuhan ringgit hari ini disebabkan kekurangan pemangkin pasaran yang dijejaskan oleh ketidaktentuan pasaran, selain pengukuhan dolar AS dan kesan kenaikan kadar dasar semalaman (OPR) oleh Bank Negara.

Dolar AS dilaporkan terus mengukuhkan kedudukannya sebagai mata wang selamat dunia selepas Rizab Persekutuan (Fed) AS memaparkan pendirian untuk meneruskan kenaikan kadar faedah pada masa depan.

Ringgit juga diniagakan kebanyakannya rendah berbanding kelompok mata wang utama lain, hari ini.

Mata wang tempatan susut berbanding euro kepada 4.6383 daripada 4.6258; dan 3.3517 berbanding dolar Singapura.

Sementara itu, pasaran saham Malaysia melonjak setelah ditutup pada paras tertinggi harian.

Pada jam 5 petang, petunjuk pasaran FBM KLCI naik 17.90 mata atau 1.26 peratus, untuk ditutup kepada paras tertinggi harian pada 1,438.28 daripada 1,420.38 pada Khamis.

Dalam pasaran yang lebih meluas, kaunter untung mengatasi kaunter rugi sebanyak 588 berbanding 269, manakala 391 kaunter tidak berubah, 1,078 tidak diniagakan dan 19 yang lain digantung.

Jumlah dagangan merosot kepada 2.39 bilion unit bernilai RM1.72 bilion daripada 2.63 bilion unit bernilai RM1.89 bilion pada Khamis.


PAS kata PRN masa sesuai PH, DAP putuskan terus nyawa UMNO

Mustahil DAP mahu membantu UMNO yang kini sesak nafas, sedang parti ‘keramat’ Melayu itulah yang sejak Malaysia merdeka menjadi musuh utama mereka dalam dunia politik, kata Setiausaha Perhubungan PAS Selangor, Roslan Shahir Datuk Mohd Shahir.

Malah, Roslan berpendapat dalam keadaan UMNO yang telah lemah sekarang, maka inilah masa Pakatan Harapan (PH), khususnya DAP, memutuskan terus nyawa parti Melayu itu.

Beliau memberi contoh kelemahan UMNO sekarang ini dapat dilihat hasil keputusan Pilihan Raya Umum Ke-15 (PRU-15) lalu di negeri majoriti Melayu – Kelantan, Terengganu dan Kedah – di mana undi yang diperoleh calon Perikatan Nasional (PN), termasuk PAS, mengatasi undi calon Barisan Nasional (BN) dan UMNO.

Katanya rata-rata undi yang diperoleh PAS dan PN mengatasi undi BN dan PH jika kedua-duanya dicampur di semua Parlimen kecuali di dua kerusi iaitu Kulim Bandar Baru di mana PN memperoleh 34,469 undi; PKR (21,408); dan BN (13,872), serta Gua Musang (PN 21,862; BN 21,663; dan PH 4,517).

“Demikian juga di Selangor, BN dan UMNO seakan dilayan bagai penumpang kelas dua oleh PH. Kerana PH menganggap mereka cukup kuat tanpa BN yang mereka tahu telah teruk ditolak rakyat Selangor dalam PRU-15 baru-baru ini,” katanya dalam satu kenyataan sambil mengingatkan UMNO bahawa PN menang enam kerusi Parlimen di Selangor.

Roslan berkata UMNO pula kalah kerusi disandang mereka di Sabak Bernam dan Tanjong Karang, manakala PKR tewas di Hulu Selangor, Kapar serta Kuala Langat, sementara PN menerusi Bersatu pula berjaya pertahankan kerusi Sungai Besar.

Sehubungan itu, beliau bertanya mampukah UMNO bertahan lima kerusi Dewan Undangan Negeri (DUN) Selangor milik mereka sedangkan empat daripadanya iaitu Sungai Air Tawar; Sungai Panjang; Hulu Bernam; dan Sungai Burong terletak di empat kerusi Parlimen yang dikuasai PN baru-baru ini.

Selain itu, Roslan juga berkata dalam Konvensyen DAP Selangor baru-baru ini, parti itu menegaskan yang mereka mahu tanding lebih daripada 16 kerusi di Selangor.

“DAP menang 16 kerusi DUN dalam PRU-14 lalu dan kini mereka mahu meluaskan kuasa dengan bertanding di kerusi baharu. Jika ini berlaku, bagaimana nasib BN di Selangor?

“Semua kerusi DUN majoriti bukan Melayu di Selangor dikuasai sama ada PKR ataupun DAP. Mustahil mereka mahu korbankan kerusi mereka buat MCA dan MIC? Ini bermakna MCA dan MIC pasti tiada masa depan di Selangor, cukup menjadi tukang sorak.

“Dan UMNO juga dijangka akan dianaktirikan di Selangor lantaran rekod mereka yang ditolak rakyat. Zahid mungkin berpura-pura tidak bimbang namun PH khasnya DAP sedar akan kekuatan gelombang rakyat dalam PRU-15 baru-baru ini,” katanya.

Sebab itu, katanya ramai yang senyum sinis apabila Presiden UMNO, Datuk Seri Ahmad Zahid Hamidi mengatakan PN hanya bermimpi di siang hari untuk menawan Pulau Pinang pada PRN akan datang.


Derma darah – Selamatkan insan yang memerlukan

Derma darah dilihat satu amalan mulia kerana ia boleh menyelamatkan nyawa orang yang memerlukan. Dalam pada itu, pada Jun setiap tahun diisytiharkan sebagai Hari Derma Darah Sedunia oleh Pertubuhan Kesihatan Sedunia.

Ini bagi menggalakkan masyarakat menderma darah untuk menyelamatkan mereka yang memerlukan.

Dengan menderma darah, sekurang-kurangnya kita boleh menyelamatkan nyawa semasa pembedahan, mangsa kemalangan, merawat pesakit leukemia, barah dan penyakit serius yang lain.

Tambahan pula, hospital sentiasa kekurangan darah dan kita sebagai individu yang layak, dinasihatkan agar menderma darah setiap tiga bulan.

Selain menyelamatkan nyawa orang lain, ia juga dapat menjaga kesihatan penderma.

Menurut Pegawai Perubatan Hospital Pantai Laguna Merbok, Dr Ahmad Wildan Azhar,  setiap penderma yang menderma darah akan kehilangan sejumlah kecil darah dari badan mereka.

Kehilangan darah ini jika mengikut nasihat pakar, untuk wanita, jumlah yang dibenarkan adalah 350 mililiter (ml) manakala lelaki, 450 ml sel darah merah. Bagaimanapun, dalam tempoh 24 jam, badan kita akan menggantikan semula sel darah merah tersebut.

“Ketika badan dalam proses menggantikan cecair yang hilang, pada masa sama badan kita akan mengimbangi dengan memberi isyarat kepada sumsum tulang untuk meningkatkan pengeluaran sel stem yang akhirnya akan menjadi sel darah merah. Proses ini memerlukan masa yang agak lama (sehingga berminggu-minggu), sebab itu penderma perlu menjarakkan tempoh menderma.

“Dalam pada itu, tidak ada bukti yang konkrit berhubung menderma darah secara berkala dengan risiko penyakit jantung yang lebih rendah. Bagaimanapun, terdapat beberapa cadangan bahawa menderma darah mampu membantu kitaran tahap zat besi dalam badan selain membantu aliran darah, yang mana ia akan membantu mengurangkan kerosakan pada saluran darah,” katanya.

Bagi menjadi penderma darah, seseorang itu perlu sihat dan cergas, jadi secara tidak langsung, sudah tentu penderma itu akan mengamalkan kehidupan yang sihat agar membolehkan mereka terus menderma secara berkala.

Tambah Dr. Ahmad Wildan, dengan menderma darah, anda akan kehilangan sebahagian kecil daripada jumlah darah. Biasanya badan anda akan mengimbangi dengan menstabilkan tekanan darah dan degupan jantung tetapi kadang-kadang anda mungkin merasa sedikit pening pada permulaannya. Itulah sebabnya kami akan selalu mengesyorkan agar penderma yang berpotensi untuk berada dalam keadaan terhidrasi sebelum menderma darah.

“Makanan yang disarankan adalah yang kaya zat besi seperti daging merah, makanan laut, kacang dan sayur-sayuran berdaun hijau gelap contohnya bayam. Untuk mengekal hidrasi, penderma perlu minum banyak air mineral,” katanya.

Ditanya sama ada perokok boleh menderma darah, beliau memberitahu,   bukan satu kontraindikasi yang pasti bagi perokok berat tetapi disarankan untuk tidak merokok sekurang-kurangnya 24 jam sebelum menderma darah. Merokok sebelum menderma darah dapat meningkatkan tekanan darah dan tekanan darah tinggi adalah kontraindikasi terhadap pendermaan darah.

“Menderma darah  boleh dilakukan setiap tiga bulan sekali namun jika terdapat kekurangan bekalan darah yang kritikal, penderma boleh menderma dalam tempoh dua bulan selepas tarikh pendermaan yang lepas.

“Antara yang tidak boleh menderma darah adalah mereka yang disahkan positif HIV, sifilis dan penyakit seumpamanya. Mereka yang mengamalkan kehidupan tinggi risiko seperti homoseksual, penagih dadah atau pekerja seks juga tidak boleh menderma darah. Selain itu, mereka yang baru (kurang dari enam bulan) bertindik atau mencacah tatu.

“Mereka yang kurang sihat seperti demam, selsema atau sebagainya ketika ingin menderma juga tidak digalakkan. Sebab itu, sebelum menderma, kami akan memeriksa kesihatan penderma terlebih dahulu. Antara lain, mereka yang mengidap penyakit kronik seperti diabetes atau tekanan darah tinggi, pengidap anemia atau polycythaemia juga tidak digalakkan,” katanya.

Dr. Ahmad Wildan menambah, penderma perlu memastikan dia berada dalam terhidrasi selain perlu mengamalkan pemakanan yang betul.  Tidak ketinggalan, elakkan melakukan kerja berat sekurang-kurangnya lima jam pertama selepas menderma.

Beliau menasihatkan, sekiranya mengalami pening yang teruk secara berterusan, berdebar-debar, sukar bernafas atau kelesuan yang teruk, penderma perlu ke klinik atau hospital dengan segera. Selain itu, jika penderma mendapati terdapat lebam, sakit atau bengkak yang teruk di bahagian darah diambil, mereka juga perlu mendapat rawatan segera.

“Menderma darah adalah prosedur untuk menyelamatkan nyawa yang mana ia akan membantu orang lain yang memerlukan darah seperti kehilangan darah akut dalam kes trauma, kehilangan darah kronik pada pesakit barah dan mereka yang memerlukannya sebelum prosedur pembedahan.

“Pusat menderma darah bukan tempat untuk pemeriksaan ‘biohazard’, oleh itu jika anda mempunyai kecurigaan tinggi untuk dijangkiti penyakit seperti HIV atau Hepatitis, anda disarankan untuk membuat pemeriksaan di pusat kesihatan terdekat sebelum menderma darah,” jelasnya.


8 tompok disyaki air mani pada sarung tilam rumah Adun DAP Tronoh: Saksi

Mahkamah Tinggi Ipoh hari ini diberitahu lapan kesan tompokan disyaki air mani ditemukan pada sarung tilam di rumah Ahli Dewan Undangan Negeri (Adun) Tronoh Paul Yong Choo Kiong yang didakwa merogol pembantu rumahnya seorang warga Indonesia.

Pegawai siasatan tempat kejadian Inspektor V Simon, 38, dari Bahagian Forensik Ibu Pejabat Polis Kontinjen Perak berkata demikian ketika pemeriksaan utama oleh Timbalan Pendakwa Raya Liyana Zawani Mohd Radzi.

“Ada jumpa juga empat helai rambut pada tilam,” kata saksi pendakwaan ke-14 itu semasa ditunjukkan barang kes bagi tujuan pengecaman.

Beliau berkata antara barang kes lain yang diambil dari tempat kejadian ialah mop, seluar dalam lelaki warna kelabu, pakaian, seluar pendek warna biru, seluar dalam warna merah jambu dan baju dalam warna biru.

Memetik laporan Bernama, Hakim Datuk Abdul Wahab Mohamed yang mendengar perbicaraan kes itu kemudian menangguhkan prosiding hari ini dan saksi tersebut akan menyambung keterangannya esok.

Yong, 51, mengaku tidak bersalah melakukan perbuatan itu di kediamannya di Meru Desa Park di sini antara 8.15 malam hingga 9.15 malam pada 7 Julai 2019.

Kes itu sebelum ini disebut di Mahkamah Sesyen namun pada 15 Dis 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.

Adun Tronoh itu didakwa di Mahkamah Sesyen di sini pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.

Terdahulu, mahkamah mendengar keterangan Chor Pei Sun, 47, kakitangan Bahagian Pemasaran Jualan di agensi pembantu rumah yang menguruskan pekerjaan mangsa yang menyatakan syarikat tersebut pernah menerima panggilan daripada majikan berhubung isu pemeriksaan kesihatan warga Indonesia itu sebelum kejadian.

“Saya pernah terima panggilan daripada majikan iaitu Puan Yong sebelum kes ini yang tanya mengenai pemeriksaan kesihatan dia (mangsa) ada masalah atau tidak,” kata saksi pendakwaan ke-11 itu ketika disoal peguam Salim Bashir.

Chor bagaimanapun tidak bersetuju dengan cadangan Salim bahawa isteri Yong telah menghubunginya untuk mengetahui sama ada mangsa mempunyai isu mental sebelum dibawa ke negara ini.

Saksi itu juga berkata dia hanya sekali menerima panggilan daripada majikan mangsa iaitu berkaitan pemeriksaan kesihatannya sama ada diluluskan atau tidak oleh Agensi Pemantauan dan Pemeriksaan Perubatan Pekerja Asing (Fomema).

Pada prosiding hari ini, mahkamah turut mendengar keterangan tiga lagi saksi iaitu Kwan Mei Yee, 46, kerani agensi pembantu rumah yang menjawab panggilan daripada pihak Kedutaan Besar Indonesia yang memaklumkan mengenai aduan mangsa pada 8 Julai 2019.

Dua lagi ialah pengarah agensi pembantu rumah itu Hong Ngin Sin dan pemandu syarikat tersebut, Tan Cheoh Teong.


Strategi ‘beli’ ahli parti lumrah musim PRU, kata Wan Saiful

Bersatu dan Perikatan Nasional (PN) tidak hairan apabila pada musim Pilihan Raya Umum (PRU) ini akan ada ahli parti politik yang akan bertindak keluar dan mula memberi sokongan kepada parti lain.

Ketua Penerangan Bersatu Datuk Wan Saiful Wan Jan menegaskan ‘membeli’ petugas atau tokoh tertentu daripada mana-mana parti komponen PN sekarang ini adalah lumrah setiap kali PRU hendak diadakan.

“Saya tidak terkejut kalau sekiranya dalam masa dua tiga minggu yang akan datang ini akan ada percubaan untuk membeli petugas-petugas dan tokoh-tokoh tertentu daripada mana-mana parti komponen PN.

“Ini strategi biasa yang digunakan dalam hampir setiap pilihan raya. Ada saja pilihan raya akan adalah orang keluar parti. Disebut konon-konon nak protes. Yang terkini berlaku pada kami dalam Bersatu,” katanya dalam kenyataan hari ini.

Wan Saiful berkata Ketua Bersatu bahagian Padang Terap mengumumkan eluar parti dan antara perkara yang disebut dalam pengumuman itu adalah bahawa dia tak puas hati disebabkan tidak mendapat peruntukan.

“Dan yang bestnya dalam pengumuman yang sama dia sebut bahawa dia sekarang ini menyokong UMNO dan BN.

“Ini menimbulkan persoalan. Kalau rungutannya ialah mengenai tak dapat peruntukan, tiba-tiba sokong UMNO dan Barisan Nasional, banyak mana peruntukan yang kamu dapat dan ini satu perkara yang kita kena hati-hati.

“Dalam kita bawa agenda perjuangan ini kita kena sentiasa ingat bahawa harta dan kuasa bukan satu perkara yang akan kekal selama-lamanya,” katanya.

Sementara itu, Wan Saiful berkata rakyat Malaysia tahu bahawa agenda DAP yang membawa ideologi berhaluan kiri tidak sesuai dengan situasi masyarakat majmuk dan harmoni dalam negara.

“Difahamkan, DAP sedang mengatur calon Melayu untuk bertanding di kawasan majoriti Melayu pada pilihan raya kali ini.

“Letaklah calon DAP mana sekalipun, hakikatnya mereka tetap mewakili suara dan pemikiran DAP,” katanya.